॥ ऋग्वेदः वैदिकस्वरविरहितः मण्डलं ५॥

अबोध्यग्निः समिधा जनानां प्रति धेनुमिवायतीमुषासम्।

यह्वा इव प्र वयामुज्जिहानाः प्र भानवः सिस्रते नाकमच्छ॥ ५.००१.०१

अबोधि होता यजथाय देवानूर्ध्वो अग्निः सुमनाः प्रातरस्थात्।

समिद्धस्य रुशददर्शि पाजो महान्देवस्तमसो निरमोचि॥ ५.००१.०२

यदीं गणस्य रशनामजीगः शुचिरङ्क्ते शुचिभिर्गोभिरग्निः।

आद्दक्षिणा युज्यते वाजयन्त्युत्तानामूर्ध्वो अधयज्जुहूभिः॥ ५.००१.०३

अग्निमच्छा देवयतां मनांसि चक्षूंषीव सूर्ये सं चरन्ति।

यदीं सुवाते उषसा विरूपे श्वेतो वाजी जायते अग्रे अह्नाम्॥ ५.००१.०४

जनिष्ट हि जेन्यो अग्रे अह्नां हितो हितेष्वरुषो वनेषु।

दमेदमे सप्त रत्ना दधानोऽग्निर्होता नि षसादा यजीयान्॥ ५.००१.०५

अग्निर्होता न्यसीदद्यजीयानुपस्थे मातुः सुरभा उ लोके।

युवा कविः पुरुनिष्ठ ऋतावा धर्ता कृष्टीनामुत मध्य इद्धः॥ ५.००१.०६

प्र णु त्यं विप्रमध्वरेषु साधुमग्निं होतारमीळते नमोभिः।

आ यस्ततान रोदसी ऋतेन नित्यं मृजन्ति वाजिनं घृतेन॥ ५.००१.०७

मार्जाल्यो मृज्यते स्वे दमूनाः कविप्रशस्तो अतिथिः शिवो नः।

सहस्रशृङ्गो वृषभस्तदोजा विश्वाँ अग्ने सहसा प्रास्यन्यान्॥ ५.००१.०८

प्र सद्यो अग्ने अत्येष्यन्यानाविर्यस्मै चारुतमो बभूथ।

ईळेन्यो वपुष्यो विभावा प्रियो विशामतिथिर्मानुषीणाम्॥ ५.००१.०९

तुभ्यं भरन्ति क्षितयो यविष्ठ बलिमग्ने अन्तित ओत दूरात्।

आ भन्दिष्ठस्य सुमतिं चिकिद्धि बृहत्ते अग्ने महि शर्म भद्रम्॥ ५.००१.१०

आद्य रथं भानुमो भानुमन्तमग्ने तिष्ठ यजतेभिः समन्तम्।

विद्वान्पथीनामुर्वन्तरिक्षमेह देवान्हविरद्याय वक्षि॥ ५.००१.११

अवोचाम कवये मेध्याय वचो वन्दारु वृषभाय वृष्णे।

गविष्ठिरो नमसा स्तोममग्नौ दिवीव रुक्ममुरुव्यञ्चमश्रेत्॥ ५.००१.१२

कुमारं माता युवतिः समुब्धं गुहा बिभर्ति न ददाति पित्रे।

अनीकमस्य न मिनज्जनासः पुरः पश्यन्ति निहितमरतौ॥ ५.००२.०१

कमेतं त्वं युवते कुमारं पेषी बिभर्षि महिषी जजान।

पूर्वीर्हि गर्भः शरदो ववर्धापश्यं जातं यदसूत माता॥ ५.००२.०२

हिरण्यदन्तं शुचिवर्णमारात्क्षेत्रादपश्यमायुधा मिमानम्।

ददानो अस्मा अमृतं विपृक्वत्किं मामनिन्द्राः कृणवन्ननुक्थाः॥ ५.००२.०३

क्षेत्रादपश्यं सनुतश्चरन्तं सुमद्यूथं न पुरु शोभमानम्।

न ता अगृभ्रन्नजनिष्ट हि षः पलिक्नीरिद्युवतयो भवन्ति॥ ५.००२.०४

के मे मर्यकं वि यवन्त गोभिर्न येषां गोपा अरणश्चिदास।

य ईं जगृभुरव ते सृजन्त्वाजाति पश्व उप नश्चिकित्वान्॥ ५.००२.०५

वसां राजानं वसतिं जनानामरातयो नि दधुर्मर्त्येषु।

ब्रह्माण्यत्रेरव तं सृजन्तु निन्दितारो निन्द्यासो भवन्तु॥ ५.००२.०६

शुनश्चिच्छेपं निदितं सहस्राद्यूपादमुञ्चो अशमिष्ट हि षः।

एवास्मदग्ने वि मुमुग्धि पाशान्होतश्चिकित्व इह तू निषद्य॥ ५.००२.०७

हृणीयमानो अप हि मदैयेः प्र मे देवानां व्रतपा उवाच।

इन्द्रो विद्वाँ अनु हि त्वा चचक्ष तेनाहमग्ने अनुशिष्ट आगाम्॥ ५.००२.०८

वि ज्योतिषा बृहता भात्यग्निराविर्विश्वानि कृणुते महित्वा।

प्रादेवीर्मायाः सहते दुरेवाः शिशीते शृङ्गे रक्षसे विनिक्षे॥ ५.००२.०९

उत स्वानासो दिवि षन्त्वग्नेस्तिग्मायुधा रक्षसे हन्तवा उ।

मदे चिदस्य प्र रुजन्ति भामा न वरन्ते परिबाधो अदेवीः॥ ५.००२.१०

एतं ते स्तोमं तुविजात विप्रो रथं न धीरः स्वपा अतक्षम्।

यदीदग्ने प्रति त्वं देव हर्याः स्वर्वतीरप एना जयेम॥ ५.००२.११

तुविग्रीवो वृषभो वावृधानोऽशत्र्वर्यः समजाति वेदः।

इतीममग्निममृता अवोचन्बर्हिष्मते मनवे शर्म यंसद्धविष्मते मनवे शर्म यंसत्॥ ५.००२.१२

त्वमग्ने वरुणो जायसे यत्त्वं मित्रो भवसि यत्समिद्धः।

त्वे विश्वे सहसस्पुत्र देवास्त्वमिन्द्रो दाशुषे मर्त्याय॥ ५.००३.०१

त्वमर्यमा भवसि यत्कनीनां नाम स्वधावन्गुह्यं बिभर्षि।

अञ्जन्ति मित्रं सुधितं न गोभिर्यद्दम्पती समनसा कृणोषि॥ ५.००३.०२

तव श्रिये मरुतो मर्जयन्त रुद्र यत्ते जनिम चारु चित्रम्।

पदं यद्विष्णोरुपमं निधायि तेन पासि गुह्यं नाम गोनाम्॥ ५.००३.०३

तव श्रिया सुदृशो देव देवाः पुरू दधाना अमृतं सपन्त।

होतारमग्निं मनुषो नि षेदुर्दशस्यन्त उशिजः शंसमायोः॥ ५.००३.०४

न त्वद्धोता पूर्वो अग्ने यजीयान्न काव्यैः परो अस्ति स्वधावः।

विशश्च यस्या अतिथिर्भवासि स यज्ञेन वनवद्देव मर्तान्॥ ५.००३.०५

वयमग्ने वनुयाम त्वोता वसूयवो हविषा बुध्यमानाः।

वयं समर्ये विदथेष्वह्नां वयं राया सहसस्पुत्र मर्तान्॥ ५.००३.०६

यो न आगो अभ्येनो भरात्यधीदघमघशंसे दधात।

जही चिकित्वो अभिशस्तिमेतामग्ने यो नो मर्चयति द्वयेन॥ ५.००३.०७

त्वामस्या व्युषि देव पूर्वे दूतं कृण्वाना अयजन्त हव्यैः।

संस्थे यदग्न ईयसे रयीणां देवो मर्तैर्वसुभिरिध्यमानः॥ ५.००३.०८

अव स्पृधि पितरं योधि विद्वान्पुत्रो यस्ते सहसः सून ऊहे।

कदा चिकित्वो अभि चक्षसे नोऽग्ने कदाँ ऋतचिद्यातयासे॥ ५.००३.०९

भूरि नाम वन्दमानो दधाति पिता वसो यदि तज्जोषयासे।

कुविद्देवस्य सहसा चकानः सुम्नमग्निर्वनते वावृधानः॥ ५.००३.१०

त्वमङ्ग जरितारं यविष्ठ विश्वान्यग्ने दुरिताति पर्षि।

स्तेना अदृश्रन्रिपवो जनासोऽज्ञातकेता वृजिना अभूवन्॥ ५.००३.११

इमे यामासस्त्वद्रिगभूवन्वसवे वा तदिदागो अवाचि।

नाहायमग्निरभिशस्तये नो न रीषते वावृधानः परा दात्॥ ५.००३.१२

त्वामग्ने वसुपतिं वसूनामभि प्र मन्दे अध्वरेषु राजन्।

त्वया वाजं वाजयन्तो जयेमाभि ष्याम पृत्सुतीर्मर्त्यानाम्॥ ५.००४.०१

हव्यवाळग्निरजरः पिता नो विभुर्विभावा सुदृशीको अस्मे।

सुगार्हपत्याः समिषो दिदीह्यस्मद्र्यक्सं मिमीहि श्रवांसि॥ ५.००४.०२

विशां कविं विश्पतिं मानुषीणां शुचिं पावकं घृतपृष्ठमग्निम्।

नि होतारं विश्वविदं दधिध्वे स देवेषु वनते वार्याणि॥ ५.००४.०३

जुषस्वाग्न इळया सजोषा यतमानो रश्मिभिः सूर्यस्य।

जुषस्व नः समिधं जातवेद आ च देवान्हविरद्याय वक्षि॥ ५.००४.०४

जुष्टो दमूना अतिथिर्दुरोण इमं नो यज्ञमुप याहि विद्वान्।

विश्वा अग्ने अभियुजो विहत्या शत्रूयतामा भरा भोजनानि॥ ५.००४.०५

वधेन दस्युं प्र हि चातयस्व वयः कृण्वानस्तन्वे स्वायै।

पिपर्षि यत्सहसस्पुत्र देवान्त्सो अग्ने पाहि नृतम वाजे अस्मान्॥ ५.००४.०६

वयं ते अग्न उक्थैर्विधेम वयं हव्यैः पावक भद्रशोचे।

अस्मे रयिं विश्ववारं समिन्वास्मे विश्वानि द्रविणानि धेहि॥ ५.००४.०७

अस्माकमग्ने अध्वरं जुषस्व सहसः सूनो त्रिषधस्थ हव्यम्।

वयं देवेषु सुकृतः स्याम शर्मणा नस्त्रिवरूथेन पाहि॥ ५.००४.०८

विश्वानि नो दुर्गहा जातवेदः सिन्धुं न नावा दुरिताति पर्षि।

अग्ने अत्रिवन्नमसा गृणानोऽस्माकं बोध्यविता तनूनाम्॥ ५.००४.०९

यस्त्वा हृदा कीरिणा मन्यमानोऽमर्त्यं मर्त्यो जोहवीमि।

जातवेदो यशो अस्मासु धेहि प्रजाभिरग्ने अमृतत्वमश्याम्॥ ५.००४.१०

यस्मै त्वं सुकृते जातवेद उ लोकमग्ने कृणवः स्योनम्।

अश्विनं स पुत्रिणं वीरवन्तं गोमन्तं रयिं नशते स्वस्ति॥ ५.००४.११

सुसमिद्धाय शोचिषे घृतं तीव्रं जुहोतन।

अग्नये जातवेदसे॥ ५.००५.०१

नराशंसः सुषूदतीमं यज्ञमदाभ्यः।

कविर्हि मधुहस्त्यः॥ ५.००५.०२

ईळितो अग्न आ वहेन्द्रं चित्रमिह प्रियम्।

सुखै रथेभिरूतये॥ ५.००५.०३

ऊर्णम्रदा वि प्रथस्वाभ्यर्का अनूषत।

भवा नः शुभ्र सातये॥ ५.००५.०४

देवीर्द्वारो वि श्रयध्वं सुप्रायणा न ऊतये।

प्रप्र यज्ञं पृणीतन॥ ५.००५.०५

सुप्रतीके वयोवृधा यह्वी ऋतस्य मातरा।

दोषामुषासमीमहे॥ ५.००५.०६

वातस्य पत्मन्नीळिता दैव्या होतारा मनुषः।

इमं नो यज्ञमा गतम्॥ ५.००५.०७

इळा सरस्वती मही तिस्रो देवीर्मयोभुवः।

बर्हिः सीदन्त्वस्रिधः॥ ५.००५.०८

शिवस्त्वष्टरिहा गहि विभुः पोष उत त्मना।

यज्ञेयज्ञे न उदव॥ ५.००५.०९

यत्र वेत्थ वनस्पते देवानां गुह्या नामानि।

तत्र हव्यानि गामय॥ ५.००५.१०

स्वाहाग्नये वरुणाय स्वाहेन्द्राय मरुद्भ्यः।

स्वाहा देवेभ्यो हविः॥ ५.००५.११

अग्निं तं मन्ये यो वसुरस्तं यं यन्ति धेनवः।

अस्तमर्वन्त आशवोऽस्तं नित्यासो वाजिन इषं स्तोतृभ्य आ भर॥ ५.००६.०१

सो अग्निर्यो वसुर्गृणे सं यमायन्ति धेनवः।

समर्वन्तो रघुद्रुवः सं सुजातासः सूरय इषं स्तोतृभ्य आ भर॥ ५.००६.०२

अग्निर्हि वाजिनं विशे ददाति विश्वचर्षणिः।

अग्नी राये स्वाभुवं स प्रीतो याति वार्यमिषं स्तोतृभ्य आ भर॥ ५.००६.०३

आ ते अग्न इधीमहि द्युमन्तं देवाजरम्।

यद्ध स्या ते पनीयसी समिद्दीदयति द्यवीषं स्तोतृभ्य आ भर॥ ५.००६.०४

आ ते अग्न ऋचा हविः शुक्रस्य शोचिषस्पते।

सुश्चन्द्र दस्म विश्पते हव्यवाट् तुभ्यं हूयत इषं स्तोतृभ्य आ भर॥ ५.००६.०५

प्रो त्ये अग्नयोऽग्निषु विश्वं पुष्यन्ति वार्यम्।

ते हिन्विरे त इन्विरे त इषण्यन्त्यानुषगिषं स्तोतृभ्य आ भर॥ ५.००६.०६

तव त्ये अग्ने अर्चयो महि व्राधन्त वाजिनः।

ये पत्वभिः शफानां व्रजा भुरन्त गोनामिषं स्तोतृभ्य आ भर॥ ५.००६.०७

नवा नो अग्न आ भर स्तोतृभ्यः सुक्षितीरिषः।

ते स्याम य आनृचुस्त्वादूतासो दमेदम इषं स्तोतृभ्य आ भर॥ ५.००६.०८

उभे सुश्चन्द्र सर्पिषो दर्वी श्रीणीष आसनि।

उतो न उत्पुपूर्या उक्थेषु शवसस्पत इषं स्तोतृभ्य आ भर॥ ५.००६.०९

एवाँ अग्निमजुर्यमुर्गीर्भिर्यज्ञेभिरानुषक्।

दधदस्मे सुवीर्यमुत त्यदाश्वश्व्यमिषं स्तोतृभ्य आ भर॥ ५.००६.१०

सखायः सं वः सम्यञ्चमिषं स्तोमं चाग्नये।

वर्षिष्ठाय क्षितीनामूर्जो नप्त्रे सहस्वते॥ ५.००७.०१

कुत्रा चिद्यस्य समृतौ रण्वा नरो नृषदने।

अर्हन्तश्चिद्यमिन्धते संजनयन्ति जन्तवः॥ ५.००७.०२

सं यदिषो वनामहे सं हव्या मानुषाणाम्।

उत द्युम्नस्य शवस ऋतस्य रश्मिमा ददे॥ ५.००७.०३

स स्मा कृणोति केतुमा नक्तं चिद्दूर आ सते।

पावको यद्वनस्पतीन्प्र स्मा मिनात्यजरः॥ ५.००७.०४

अव स्म यस्य वेषणे स्वेदं पथिषु जुह्वति।

अभीमह स्वजेन्यं भूमा पृष्ठेव रुरुहुः॥ ५.००७.०५

यं मर्त्यः पुरुस्पृहं विदद्विश्वस्य धायसे।

प्र स्वादनं पितूनामस्ततातिं चिदायवे॥ ५.००७.०६

स हि ष्मा धन्वाक्षितं दाता न दात्या पशुः।

हिरिश्मश्रुः शुचिदन्नृभुरनिभृष्टतविषिः॥ ५.००७.०७

शुचिः ष्म यस्मा अत्रिवत्प्र स्वधितीव रीयते।

सुषूरसूत माता क्राणा यदानशे भगम्॥ ५.००७.०८

आ यस्ते सर्पिरासुतेऽग्ने शमस्ति धायसे।

ऐषु द्युम्नमुत श्रव आ चित्तं मर्त्येषु धाः॥ ५.००७.०९

इति चिन्मन्युमध्रिजस्त्वादातमा पशुं ददे।

आदग्ने अपृणतोऽत्रिः सासह्याद्दस्यूनिषः सासह्यान्नॄन्॥ ५.००७.१०

त्वामग्न ऋतायवः समीधिरे प्रत्नं प्रत्नास ऊतये सहस्कृत।

पुरुश्चन्द्रं यजतं विश्वधायसं दमूनसं गृहपतिं वरेण्यम्॥ ५.००८.०१

त्वामग्ने अतिथिं पूर्व्यं विशः शोचिष्केशं गृहपतिं नि षेदिरे।

बृहत्केतुं पुरुरूपं धनस्पृतं सुशर्माणं स्ववसं जरद्विषम्॥ ५.००८.०२

त्वामग्ने मानुषीरीळते विशो होत्राविदं विविचिं रत्नधातमम्।

गुहा सन्तं सुभग विश्वदर्शतं तुविष्वणसं सुयजं घृतश्रियम्॥ ५.००८.०३

त्वामग्ने धर्णसिं विश्वधा वयं गीर्भिर्गृणन्तो नमसोप सेदिम।

स नो जुषस्व समिधानो अङ्गिरो देवो मर्तस्य यशसा सुदीतिभिः॥ ५.००८.०४

त्वमग्ने पुरुरूपो विशेविशे वयो दधासि प्रत्नथा पुरुष्टुत।

पुरूण्यन्ना सहसा वि राजसि त्विषिः सा ते तित्विषाणस्य नाधृषे॥ ५.००८.०५

त्वामग्ने समिधानं यविष्ठ्य देवा दूतं चक्रिरे हव्यवाहनम्।

उरुज्रयसं घृतयोनिमाहुतं त्वेषं चक्षुर्दधिरे चोदयन्मति॥ ५.००८.०६

त्वामग्ने प्रदिव आहुतं घृतैः सुम्नायवः सुषमिधा समीधिरे।

स वावृधान ओषधीभिरुक्षितोऽभि ज्रयांसि पार्थिवा वि तिष्ठसे॥ ५.००८.०७

त्वामग्ने हविष्मन्तो देवं मर्तास ईळते।

मन्ये त्वा जातवेदसं स हव्या वक्ष्यानुषक्॥ ५.००९.०१

अग्निर्होता दास्वतः क्षयस्य वृक्तबर्हिषः।

सं यज्ञासश्चरन्ति यं सं वाजासः श्रवस्यवः॥ ५.००९.०२

उत स्म यं शिशुं यथा नवं जनिष्टारणी।

धर्तारं मानुषीणां विशामग्निं स्वध्वरम्॥ ५.००९.०३

उत स्म दुर्गृभीयसे पुत्रो न ह्वार्याणाम्।

पुरू यो दग्धासि वनाग्ने पशुर्न यवसे॥ ५.००९.०४

अध स्म यस्यार्चयः सम्यक्संयन्ति धूमिनः।

यदीमह त्रितो दिव्युप ध्मातेव धमति शिशीते ध्मातरी यथा॥ ५.००९.०५

तवाहमग्न ऊतिभिर्मित्रस्य च प्रशस्तिभिः।

द्वेषोयुतो न दुरिता तुर्याम मर्त्यानाम्॥ ५.००९.०६

तं नो अग्ने अभी नरो रयिं सहस्व आ भर।

स क्षेपयत्स पोषयद्भुवद्वाजस्य सातय उतैधि पृत्सु नो वृधे॥ ५.००९.०७

अग्न ओजिष्ठमा भर द्युम्नमस्मभ्यमध्रिगो।

प्र नो राया परीणसा रत्सि वाजाय पन्थाम्॥ ५.०१०.०१

त्वं नो अग्ने अद्भुत क्रत्वा दक्षस्य मंहना।

त्वे असुर्यमारुहत्क्राणा मित्रो न यज्ञियः॥ ५.०१०.०२

त्वं नो अग्न एषां गयं पुष्टिं च वर्धय।

ये स्तोमेभिः प्र सूरयो नरो मघान्यानशुः॥ ५.०१०.०३

ये अग्ने चन्द्र ते गिरः शुम्भन्त्यश्वराधसः।

शुष्मेभिः शुष्मिणो नरो दिवश्चिद्येषां बृहत्सुकीर्तिर्बोधति त्मना॥ ५.०१०.०४

तव त्ये अग्ने अर्चयो भ्राजन्तो यन्ति धृष्णुया।

परिज्मानो न विद्युतः स्वानो रथो न वाजयुः॥ ५.०१०.०५

नू नो अग्न ऊतये सबाधसश्च रातये।

अस्माकासश्च सूरयो विश्वा आशास्तरीषणि॥ ५.०१०.०६

त्वं नो अग्ने अङ्गिरः स्तुतः स्तवान आ भर।

होतर्विभ्वासहं रयिं स्तोतृभ्यः स्तवसे च न उतैधि पृत्सु नो वृधे॥ ५.०१०.०७

जनस्य गोपा अजनिष्ट जागृविरग्निः सुदक्षः सुविताय नव्यसे।

घृतप्रतीको बृहता दिविस्पृशा द्युमद्वि भाति भरतेभ्यः शुचिः॥ ५.०११.०१

यज्ञस्य केतुं प्रथमं पुरोहितमग्निं नरस्त्रिषधस्थे समीधिरे।

इन्द्रेण देवैः सरथं स बर्हिषि सीदन्नि होता यजथाय सुक्रतुः॥ ५.०११.०२

असम्मृष्टो जायसे मात्रोः शुचिर्मन्द्रः कविरुदतिष्ठो विवस्वतः।

घृतेन त्वावर्धयन्नग्न आहुत धूमस्ते केतुरभवद्दिवि श्रितः॥ ५.०११.०३

अग्निर्नो यज्ञमुप वेतु साधुयाग्निं नरो वि भरन्ते गृहेगृहे।

अग्निर्दूतो अभवद्धव्यवाहनोऽग्निं वृणाना वृणते कविक्रतुम्॥ ५.०११.०४

तुभ्येदमग्ने मधुमत्तमं वचस्तुभ्यं मनीषा इयमस्तु शं हृदे।

त्वां गिरः सिन्धुमिवावनीर्महीरा पृणन्ति शवसा वर्धयन्ति च॥ ५.०११.०५

त्वामग्ने अङ्गिरसो गुहा हितमन्वविन्दञ्छिश्रियाणं वनेवने।

स जायसे मथ्यमानः सहो महत्त्वामाहुः सहसस्पुत्रमङ्गिरः॥ ५.०११.०६

प्राग्नये बृहते यज्ञियाय ऋतस्य वृष्णे असुराय मन्म।

घृतं न यज्ञ आस्ये सुपूतं गिरं भरे वृषभाय प्रतीचीम्॥ ५.०१२.०१

ऋतं चिकित्व ऋतमिच्चिकिद्ध्यृतस्य धारा अनु तृन्धि पूर्वीः।

नाहं यातुं सहसा न द्वयेन ऋतं सपाम्यरुषस्य वृष्णः॥ ५.०१२.०२

कया नो अग्न ऋतयन्नृतेन भुवो नवेदा उचथस्य नव्यः।

वेदा मे देव ऋतुपा ऋतूनां नाहं पतिं सनितुरस्य रायः॥ ५.०१२.०३

के ते अग्ने रिपवे बन्धनासः के पायवः सनिषन्त द्युमन्तः।

के धासिमग्ने अनृतस्य पान्ति क आसतो वचसः सन्ति गोपाः॥ ५.०१२.०४

सखायस्ते विषुणा अग्न एते शिवासः सन्तो अशिवा अभूवन्।

अधूर्षत स्वयमेते वचोभिरृजूयते वृजिनानि ब्रुवन्तः॥ ५.०१२.०५

यस्ते अग्ने नमसा यज्ञमीट्ट ऋतं स पात्यरुषस्य वृष्णः।

तस्य क्षयः पृथुरा साधुरेतु प्रसर्स्राणस्य नहुषस्य शेषः॥ ५.०१२.०६

अर्चन्तस्त्वा हवामहेऽर्चन्तः समिधीमहि।

अग्ने अर्चन्त ऊतये॥ ५.०१३.०१

अग्नेः स्तोमं मनामहे सिध्रमद्य दिविस्पृशः।

देवस्य द्रविणस्यवः॥ ५.०१३.०२

अग्निर्जुषत नो गिरो होता यो मानुषेष्वा।

स यक्षद्दैव्यं जनम्॥ ५.०१३.०३

त्वमग्ने सप्रथा असि जुष्टो होता वरेण्यः।

त्वया यज्ञं वि तन्वते॥ ५.०१३.०४

त्वामग्ने वाजसातमं विप्रा वर्धन्ति सुष्टुतम्।

स नो रास्व सुवीर्यम्॥ ५.०१३.०५

अग्ने नेमिरराँ इव देवाँस्त्वं परिभूरसि।

आ राधश्चित्रमृञ्जसे॥ ५.०१३.०६

अग्निं स्तोमेन बोधय समिधानो अमर्त्यम्।

हव्या देवेषु नो दधत्॥ ५.०१४.०१

तमध्वरेष्वीळते देवं मर्ता अमर्त्यम्।

यजिष्ठं मानुषे जने॥ ५.०१४.०२

तं हि शश्वन्त ईळते स्रुचा देवं घृतश्चुता।

अग्निं हव्याय वोळ्हवे॥ ५.०१४.०३

अग्निर्जातो अरोचत घ्नन्दस्यूञ्ज्योतिषा तमः।

अविन्दद्गा अपः स्वः॥ ५.०१४.०४

अग्निमीळेन्यं कविं घृतपृष्ठं सपर्यत।

वेतु मे शृणवद्धवम्॥ ५.०१४.०५

अग्निं घृतेन वावृधुः स्तोमेभिर्विश्वचर्षणिम्।

स्वाधीभिर्वचस्युभिः॥ ५.०१४.०६

प्र वेधसे कवये वेद्याय गिरं भरे यशसे पूर्व्याय।

घृतप्रसत्तो असुरः सुशेवो रायो धर्ता धरुणो वस्वो अग्निः॥ ५.०१५.०१

ऋतेन ऋतं धरुणं धारयन्त यज्ञस्य शाके परमे व्योमन्।

दिवो धर्मन्धरुणे सेदुषो नॄञ्जातैरजाताँ अभि ये ननक्षुः॥ ५.०१५.०२

अङ्होयुवस्तन्वस्तन्वते वि वयो महद्दुष्टरं पूर्व्याय।

स संवतो नवजातस्तुतुर्यात्सिङ्हं न क्रुद्धमभितः परि ष्ठुः॥ ५.०१५.०३

मातेव यद्भरसे पप्रथानो जनंजनं धायसे चक्षसे च।

वयोवयो जरसे यद्दधानः परि त्मना विषुरूपो जिगासि॥ ५.०१५.०४

वाजो नु ते शवसस्पात्वन्तमुरुं दोघं धरुणं देव रायः।

पदं न तायुर्गुहा दधानो महो राये चितयन्नत्रिमस्पः॥ ५.०१५.०५

बृहद्वयो हि भानवेऽर्चा देवायाग्नये।

यं मित्रं न प्रशस्तिभिर्मर्तासो दधिरे पुरः॥ ५.०१६.०१

स हि द्युभिर्जनानां होता दक्षस्य बाह्वोः।

वि हव्यमग्निरानुषग्भगो न वारमृण्वति॥ ५.०१६.०२

अस्य स्तोमे मघोनः सख्ये वृद्धशोचिषः।

विश्वा यस्मिन्तुविष्वणि समर्ये शुष्ममादधुः॥ ५.०१६.०३

अधा ह्यग्न एषां सुवीर्यस्य मंहना।

तमिद्यह्वं न रोदसी परि श्रवो बभूवतुः॥ ५.०१६.०४

नू न एहि वार्यमग्ने गृणान आ भर।

ये वयं ये च सूरयः स्वस्ति धामहे सचोतैधि पृत्सु नो वृधे॥ ५.०१६.०५

आ यज्ञैर्देव मर्त्य इत्था तव्यांसमूतये।

अग्निं कृते स्वध्वरे पूरुरीळीतावसे॥ ५.०१७.०१

अस्य हि स्वयशस्तर आसा विधर्मन्मन्यसे।

तं नाकं चित्रशोचिषं मन्द्रं परो मनीषया॥ ५.०१७.०२

अस्य वासा उ अर्चिषा य आयुक्त तुजा गिरा।

दिवो न यस्य रेतसा बृहच्छोचन्त्यर्चयः॥ ५.०१७.०३

अस्य क्रत्वा विचेतसो दस्मस्य वसु रथ आ।

अधा विश्वासु हव्योऽग्निर्विक्षु प्र शस्यते॥ ५.०१७.०४

नू न इद्धि वार्यमासा सचन्त सूरयः।

ऊर्जो नपादभिष्टये पाहि शग्धि स्वस्तय उतैधि पृत्सु नो वृधे॥ ५.०१७.०५

प्रातरग्निः पुरुप्रियो विशः स्तवेतातिथिः।

विश्वानि यो अमर्त्यो हव्या मर्तेषु रण्यति॥ ५.०१८.०१

द्विताय मृक्तवाहसे स्वस्य दक्षस्य मंहना।

इन्दुं स धत्त आनुषक्स्तोता चित्ते अमर्त्य॥ ५.०१८.०२

तं वो दीर्घायुशोचिषं गिरा हुवे मघोनाम्।

अरिष्टो येषां रथो व्यश्वदावन्नीयते॥ ५.०१८.०३

चित्रा वा येषु दीधितिरासन्नुक्था पान्ति ये।

स्तीर्णं बर्हिः स्वर्णरे श्रवांसि दधिरे परि॥ ५.०१८.०४

ये मे पञ्चाशतं ददुरश्वानां सधस्तुति।

द्युमदग्ने महि श्रवो बृहत्कृधि मघोनां नृवदमृत नृणाम्॥ ५.०१८.०५

अभ्यवस्थाः प्र जायन्ते प्र वव्रेर्वव्रिश्चिकेत।

उपस्थे मातुर्वि चष्टे॥ ५.०१९.०१

जुहुरे वि चितयन्तोऽनिमिषं नृम्णं पान्ति।

आ दृळ्हां पुरं विविशुः॥ ५.०१९.०२

आ श्वैत्रेयस्य जन्तवो द्युमद्वर्धन्त कृष्टयः।

निष्कग्रीवो बृहदुक्थ एना मध्वा न वाजयुः॥ ५.०१९.०३

प्रियं दुग्धं न काम्यमजामि जाम्योः सचा।

घर्मो न वाजजठरोऽदब्धः शश्वतो दभः॥ ५.०१९.०४

क्रीळन्नो रश्म आ भुवः सं भस्मना वायुना वेविदानः।

ता अस्य सन्धृषजो न तिग्माः सुसंशिता वक्ष्यो वक्षणेस्थाः॥ ५.०१९.०५

यमग्ने वाजसातम त्वं चिन्मन्यसे रयिम्।

तं नो गीर्भिः श्रवाय्यं देवत्रा पनया युजम्॥ ५.०२०.०१

ये अग्ने नेरयन्ति ते वृद्धा उग्रस्य शवसः।

अप द्वेषो अप ह्वरोऽन्यव्रतस्य सश्चिरे॥ ५.०२०.०२

होतारं त्वा वृणीमहेऽग्ने दक्षस्य साधनम्।

यज्ञेषु पूर्व्यं गिरा प्रयस्वन्तो हवामहे॥ ५.०२०.०३

इत्था यथा त ऊतये सहसावन्दिवेदिवे।

राय ऋताय सुक्रतो गोभिः ष्याम सधमादो वीरैः स्याम सधमादः॥ ५.०२०.०४

मनुष्वत्त्वा नि धीमहि मनुष्वत्समिधीमहि।

अग्ने मनुष्वदङ्गिरो देवान्देवयते यज॥ ५.०२१.०१

त्वं हि मानुषे जनेऽग्ने सुप्रीत इध्यसे।

स्रुचस्त्वा यन्त्यानुषक्सुजात सर्पिरासुते॥ ५.०२१.०२

त्वां विश्वे सजोषसो देवासो दूतमक्रत।

सपर्यन्तस्त्वा कवे यज्ञेषु देवमीळते॥ ५.०२१.०३

देवं वो देवयज्ययाग्निमीळीत मर्त्यः।

समिद्धः शुक्र दीदिह्यृतस्य योनिमासदः ससस्य योनिमासदः॥ ५.०२१.०४

प्र विश्वसामन्नत्रिवदर्चा पावकशोचिषे।

यो अध्वरेष्वीड्यो होता मन्द्रतमो विशि॥ ५.०२२.०१

न्यग्निं जातवेदसं दधाता देवमृत्विजम्।

प्र यज्ञ एत्वानुषगद्या देवव्यचस्तमः॥ ५.०२२.०२

चिकित्विन्मनसं त्वा देवं मर्तास ऊतये।

वरेण्यस्य तेऽवस इयानासो अमन्महि॥ ५.०२२.०३

अग्ने चिकिद्ध्यस्य न इदं वचः सहस्य।

तं त्वा सुशिप्र दम्पते स्तोमैर्वर्धन्त्यत्रयो गीर्भिः शुम्भन्त्यत्रयः॥ ५.०२२.०४

अग्ने सहन्तमा भर द्युम्नस्य प्रासहा रयिम्।

विश्वा यश्चर्षणीरभ्यासा वाजेषु सासहत्॥ ५.०२३.०१

तमग्ने पृतनाषहं रयिं सहस्व आ भर।

त्वं हि सत्यो अद्भुतो दाता वाजस्य गोमतः॥ ५.०२३.०२

विश्वे हि त्वा सजोषसो जनासो वृक्तबर्हिषः।

होतारं सद्मसु प्रियं व्यन्ति वार्या पुरु॥ ५.०२३.०३

स हि ष्मा विश्वचर्षणिरभिमाति सहो दधे।

अग्न एषु क्षयेष्वा रेवन्नः शुक्र दीदिहि द्युमत्पावक दीदिहि॥ ५.०२३.०४

अग्ने त्वं नो अन्तम उत त्राता शिवो भवा वरूथ्यः॥ ५.०२४.०१

वसुरग्निर्वसुश्रवा अच्छा नक्षि द्युमत्तमं रयिं दाः॥ ५.०२४.०२

स नो बोधि श्रुधी हवमुरुष्या णो अघायतः समस्मात्॥ ५.०२४.०३

तं त्वा शोचिष्ठ दीदिवः सुम्नाय नूनमीमहे सखिभ्यः॥ ५.०२४.०४

अच्छा वो अग्निमवसे देवं गासि स नो वसुः।

रासत्पुत्र ऋषूणामृतावा पर्षति द्विषः॥ ५.०२५.०१

स हि सत्यो यं पूर्वे चिद्देवासश्चिद्यमीधिरे।

होतारं मन्द्रजिह्वमित्सुदीतिभिर्विभावसुम्॥ ५.०२५.०२

स नो धीती वरिष्ठया श्रेष्ठया च सुमत्या।

अग्ने रायो दिदीहि नः सुवृक्तिभिर्वरेण्य॥ ५.०२५.०३

अग्निर्देवेषु राजत्यग्निर्मर्तेष्वाविशन्।

अग्निर्नो हव्यवाहनोऽग्निं धीभिः सपर्यत॥ ५.०२५.०४

अग्निस्तुविश्रवस्तमं तुविब्रह्माणमुत्तमम्।

अतूर्तं श्रावयत्पतिं पुत्रं ददाति दाशुषे॥ ५.०२५.०५

अग्निर्ददाति सत्पतिं सासाह यो युधा नृभिः।

अग्निरत्यं रघुष्यदं जेतारमपराजितम्॥ ५.०२५.०६

यद्वाहिष्ठं तदग्नये बृहदर्च विभावसो।

महिषीव त्वद्रयिस्त्वद्वाजा उदीरते॥ ५.०२५.०७

तव द्युमन्तो अर्चयो ग्रावेवोच्यते बृहत्।

उतो ते तन्यतुर्यथा स्वानो अर्त त्मना दिवः॥ ५.०२५.०८

एवाँ अग्निं वसूयवः सहसानं ववन्दिम।

स नो विश्वा अति द्विषः पर्षन्नावेव सुक्रतुः॥ ५.०२५.०९

अग्ने पावक रोचिषा मन्द्रया देव जिह्वया।

आ देवान्वक्षि यक्षि च॥ ५.०२६.०१

तं त्वा घृतस्नवीमहे चित्रभानो स्वर्दृशम्।

देवाँ आ वीतये वह॥ ५.०२६.०२

वीतिहोत्रं त्वा कवे द्युमन्तं समिधीमहि।

अग्ने बृहन्तमध्वरे॥ ५.०२६.०३

अग्ने विश्वेभिरा गहि देवेभिर्हव्यदातये।

होतारं त्वा वृणीमहे॥ ५.०२६.०४

यजमानाय सुन्वत आग्ने सुवीर्यं वह।

देवैरा सत्सि बर्हिषि॥ ५.०२६.०५

समिधानः सहस्रजिदग्ने धर्माणि पुष्यसि।

देवानां दूत उक्थ्यः॥ ५.०२६.०६

न्यग्निं जातवेदसं होत्रवाहं यविष्ठ्यम्।

दधाता देवमृत्विजम्॥ ५.०२६.०७

प्र यज्ञ एत्वानुषगद्या देवव्यचस्तमः।

स्तृणीत बर्हिरासदे॥ ५.०२६.०८

एदं मरुतो अश्विना मित्रः सीदन्तु वरुणः।

देवासः सर्वया विशा॥ ५.०२६.०९

अनस्वन्ता सत्पतिर्मामहे मे गावा चेतिष्ठो असुरो मघोनः।

त्रैवृष्णो अग्ने दशभिः सहस्रैर्वैश्वानर त्र्यरुणश्चिकेत॥ ५.०२७.०१

यो मे शता च विंशतिं च गोनां हरी च युक्ता सुधुरा ददाति।

वैश्वानर सुष्टुतो वावृधानोऽग्ने यच्छ त्र्यरुणाय शर्म॥ ५.०२७.०२

एवा ते अग्ने सुमतिं चकानो नविष्ठाय नवमं त्रसदस्युः।

यो मे गिरस्तुविजातस्य पूर्वीर्युक्तेनाभि त्र्यरुणो गृणाति॥ ५.०२७.०३

यो म इति प्रवोचत्यश्वमेधाय सूरये।

दददृचा सनिं यते ददन्मेधामृतायते॥ ५.०२७.०४

यस्य मा परुषाः शतमुद्धर्षयन्त्युक्षणः।

अश्वमेधस्य दानाः सोमा इव त्र्याशिरः॥ ५.०२७.०५

इन्द्राग्नी शतदाव्न्यश्वमेधे सुवीर्यम्।

क्षत्रं धारयतं बृहद्दिवि सूर्यमिवाजरम्॥ ५.०२७.०६

समिद्धो अग्निर्दिवि शोचिरश्रेत्प्रत्यङ्ङुषसमुर्विया वि भाति।

एति प्राची विश्ववारा नमोभिर्देवाँ ईळाना हविषा घृताची॥ ५.०२८.०१

समिध्यमानो अमृतस्य राजसि हविष्कृण्वन्तं सचसे स्वस्तये।

विश्वं स धत्ते द्रविणं यमिन्वस्यातिथ्यमग्ने नि च धत्त इत्पुरः॥ ५.०२८.०२

अग्ने शर्ध महते सौभगाय तव द्युम्नान्युत्तमानि सन्तु।

सं जास्पत्यं सुयममा कृणुष्व शत्रूयतामभि तिष्ठा महांसि॥ ५.०२८.०३

समिद्धस्य प्रमहसोऽग्ने वन्दे तव श्रियम्।

वृषभो द्युम्नवाँ असि समध्वरेष्विध्यसे॥ ५.०२८.०४

समिद्धो अग्न आहुत देवान्यक्षि स्वध्वर।

त्वं हि हव्यवाळसि॥ ५.०२८.०५

आ जुहोता दुवस्यताग्निं प्रयत्यध्वरे।

वृणीध्वं हव्यवाहनम्॥ ५.०२८.०६

त्र्यर्यमा मनुषो देवताता त्री रोचना दिव्या धारयन्त।

अर्चन्ति त्वा मरुतः पूतदक्षास्त्वमेषामृषिरिन्द्रासि धीरः॥ ५.०२९.०१

अनु यदीं मरुतो मन्दसानमार्चन्निन्द्रं पपिवांसं सुतस्य।

आदत्त वज्रमभि यदहिं हन्नपो यह्वीरसृजत्सर्तवा उ॥ ५.०२९.०२

उत ब्रह्माणो मरुतो मे अस्येन्द्रः सोमस्य सुषुतस्य पेयाः।

तद्धि हव्यं मनुषे गा अविन्ददहन्नहिं पपिवाँ इन्द्रो अस्य॥ ५.०२९.०३

आद्रोदसी वितरं वि ष्कभायत्संविव्यानश्चिद्भियसे मृगं कः।

जिगर्तिमिन्द्रो अपजर्गुराणः प्रति श्वसन्तमव दानवं हन्॥ ५.०२९.०४

अध क्रत्वा मघवन्तुभ्यं देवा अनु विश्वे अददुः सोमपेयम्।

यत्सूर्यस्य हरितः पतन्तीः पुरः सतीरुपरा एतशे कः॥ ५.०२९.०५

नव यदस्य नवतिं च भोगान्साकं वज्रेण मघवा विवृश्चत्।

अर्चन्तीन्द्रं मरुतः सधस्थे त्रैष्टुभेन वचसा बाधत द्याम्॥ ५.०२९.०६

सखा सख्ये अपचत्तूयमग्निरस्य क्रत्वा महिषा त्री शतानि।

त्री साकमिन्द्रो मनुषः सरांसि सुतं पिबद्वृत्रहत्याय सोमम्॥ ५.०२९.०७

त्री यच्छता महिषाणामघो मास्त्री सरांसि मघवा सोम्यापाः।

कारं न विश्वे अह्वन्त देवा भरमिन्द्राय यदहिं जघान॥ ५.०२९.०८

उशना यत्सहस्यैरयातं गृहमिन्द्र जूजुवानेभिरश्वैः।

वन्वानो अत्र सरथं ययाथ कुत्सेन देवैरवनोर्ह शुष्णम्॥ ५.०२९.०९

प्रान्यच्चक्रमवृहः सूर्यस्य कुत्सायान्यद्वरिवो यातवेऽकः।

अनासो दस्यूँरमृणो वधेन नि दुर्योण आवृणङ्मृध्रवाचः॥ ५.०२९.१०

स्तोमासस्त्वा गौरिवीतेरवर्धन्नरन्धयो वैदथिनाय पिप्रुम्।

आ त्वामृजिश्वा सख्याय चक्रे पचन्पक्तीरपिबः सोममस्य॥ ५.०२९.११

नवग्वासः सुतसोमास इन्द्रं दशग्वासो अभ्यर्चन्त्यर्कैः।

गव्यं चिदूर्वमपिधानवन्तं तं चिन्नरः शशमाना अप व्रन्॥ ५.०२९.१२

कथो नु ते परि चराणि विद्वान्वीर्या मघवन्या चकर्थ।

या चो नु नव्या कृणवः शविष्ठ प्रेदु ता ते विदथेषु ब्रवाम॥ ५.०२९.१३

एता विश्वा चकृवाँ इन्द्र भूर्यपरीतो जनुषा वीर्येण।

या चिन्नु वज्रिन्कृणवो दधृष्वान्न ते वर्ता तविष्या अस्ति तस्याः॥ ५.०२९.१४

इन्द्र ब्रह्म क्रियमाणा जुषस्व या ते शविष्ठ नव्या अकर्म।

वस्त्रेव भद्रा सुकृता वसूयू रथं न धीरः स्वपा अतक्षम्॥ ५.०२९.१५

क्व स्य वीरः को अपश्यदिन्द्रं सुखरथमीयमानं हरिभ्याम्।

यो राया वज्री सुतसोममिच्छन्तदोको गन्ता पुरुहूत ऊती॥ ५.०३०.०१

अवाचचक्षं पदमस्य सस्वरुग्रं निधातुरन्वायमिच्छन्।

अपृच्छमन्याँ उत ते म आहुरिन्द्रं नरो बुबुधाना अशेम॥ ५.०३०.०२

प्र नु वयं सुते या ते कृतानीन्द्र ब्रवाम यानि नो जुजोषः।

वेददविद्वाञ्छृणवच्च विद्वान्वहतेऽयं मघवा सर्वसेनः॥ ५.०३०.०३

स्थिरं मनश्चकृषे जात इन्द्र वेषीदेको युधये भूयसश्चित्।

अश्मानं चिच्छवसा दिद्युतो वि विदो गवामूर्वमुस्रियाणाम्॥ ५.०३०.०४

परो यत्त्वं परम आजनिष्ठाः परावति श्रुत्यं नाम बिभ्रत्।

अतश्चिदिन्द्रादभयन्त देवा विश्वा अपो अजयद्दासपत्नीः॥ ५.०३०.०५

तुभ्येदेते मरुतः सुशेवा अर्चन्त्यर्कं सुन्वन्त्यन्धः।

अहिमोहानमप आशयानं प्र मायाभिर्मायिनं सक्षदिन्द्रः॥ ५.०३०.०६

वि षू मृधो जनुषा दानमिन्वन्नहन्गवा मघवन्संचकानः।

अत्रा दासस्य नमुचेः शिरो यदवर्तयो मनवे गातुमिच्छन्॥ ५.०३०.०७

युजं हि मामकृथा आदिदिन्द्र शिरो दासस्य नमुचेर्मथायन्।

अश्मानं चित्स्वर्यं वर्तमानं प्र चक्रियेव रोदसी मरुद्भ्यः॥ ५.०३०.०८

स्त्रियो हि दास आयुधानि चक्रे किं मा करन्नबला अस्य सेनाः।

अन्तर्ह्यख्यदुभे अस्य धेने अथोप प्रैद्युधये दस्युमिन्द्रः॥ ५.०३०.०९

समत्र गावोऽभितोऽनवन्तेहेह वत्सैर्वियुता यदासन्।

सं ता इन्द्रो असृजदस्य शाकैर्यदीं सोमासः सुषुता अमन्दन्॥ ५.०३०.१०

यदीं सोमा बभ्रुधूता अमन्दन्नरोरवीद्वृषभः सादनेषु।

पुरंदरः पपिवाँ इन्द्रो अस्य पुनर्गवामददादुस्रियाणाम्॥ ५.०३०.११

भद्रमिदं रुशमा अग्ने अक्रन्गवां चत्वारि ददतः सहस्रा।

ऋणंचयस्य प्रयता मघानि प्रत्यग्रभीष्म नृतमस्य नृणाम्॥ ५.०३०.१२

सुपेशसं माव सृजन्त्यस्तं गवां सहस्रै रुशमासो अग्ने।

तीव्रा इन्द्रमममन्दुः सुतासोऽक्तोर्व्युष्टौ परितक्म्यायाः॥ ५.०३०.१३

औच्छत्सा रात्री परितक्म्या याँ ऋणंचये राजनि रुशमानाम्।

अत्यो न वाजी रघुरज्यमानो बभ्रुश्चत्वार्यसनत्सहस्रा॥ ५.०३०.१४

चतुःसहस्रं गव्यस्य पश्वः प्रत्यग्रभीष्म रुशमेष्वग्ने।

घर्मश्चित्तप्तः प्रवृजे य आसीदयस्मयस्तम्वादाम विप्राः॥ ५.०३०.१५

इन्द्रो रथाय प्रवतं कृणोति यमध्यस्थान्मघवा वाजयन्तम्।

यूथेव पश्वो व्युनोति गोपा अरिष्टो याति प्रथमः सिषासन्॥ ५.०३१.०१

आ प्र द्रव हरिवो मा वि वेनः पिशङ्गराते अभि नः सचस्व।

नहि त्वदिन्द्र वस्यो अन्यदस्त्यमेनाँश्चिज्जनिवतश्चकर्थ॥ ५.०३१.०२

उद्यत्सहः सहस आजनिष्ट देदिष्ट इन्द्र इन्द्रियाणि विश्वा।

प्राचोदयत्सुदुघा वव्रे अन्तर्वि ज्योतिषा संववृत्वत्तमोऽवः॥ ५.०३१.०३

अनवस्ते रथमश्वाय तक्षन्त्वष्टा वज्रं पुरुहूत द्युमन्तम्।

ब्रह्माण इन्द्रं महयन्तो अर्कैरवर्धयन्नहये हन्तवा उ॥ ५.०३१.०४

वृष्णे यत्ते वृषणो अर्कमर्चानिन्द्र ग्रावाणो अदितिः सजोषाः।

अनश्वासो ये पवयोऽरथा इन्द्रेषिता अभ्यवर्तन्त दस्यून्॥ ५.०३१.०५

प्र ते पूर्वाणि करणानि वोचं प्र नूतना मघवन्या चकर्थ।

शक्तीवो यद्विभरा रोदसी उभे जयन्नपो मनवे दानुचित्राः॥ ५.०३१.०६

तदिन्नु ते करणं दस्म विप्राहिं यद्घ्नन्नोजो अत्रामिमीथाः।

शुष्णस्य चित्परि माया अगृभ्णाः प्रपित्वं यन्नप दस्यूँरसेधः॥ ५.०३१.०७

त्वमपो यदवे तुर्वशायारमयः सुदुघाः पार इन्द्र।

उग्रमयातमवहो ह कुत्सं सं ह यद्वामुशनारन्त देवाः॥ ५.०३१.०८

इन्द्राकुत्सा वहमाना रथेना वामत्या अपि कर्णे वहन्तु।

निः षीमद्भ्यो धमथो निः षधस्थान्मघोनो हृदो वरथस्तमांसि॥ ५.०३१.०९

वातस्य युक्तान्सुयुजश्चिदश्वान्कविश्चिदेषो अजगन्नवस्युः।

विश्वे ते अत्र मरुतः सखाय इन्द्र ब्रह्माणि तविषीमवर्धन्॥ ५.०३१.१०

सूरश्चिद्रथं परितक्म्यायां पूर्वं करदुपरं जूजुवांसम्।

भरच्चक्रमेतशः सं रिणाति पुरो दधत्सनिष्यति क्रतुं नः॥ ५.०३१.११

आयं जना अभिचक्षे जगामेन्द्रः सखायं सुतसोममिच्छन्।

वदन्ग्रावाव वेदिं भ्रियाते यस्य जीरमध्वर्यवश्चरन्ति॥ ५.०३१.१२

ये चाकनन्त चाकनन्त नू ते मर्ता अमृत मो ते अंह आरन्।

वावन्धि यज्यूँरुत तेषु धेह्योजो जनेषु येषु ते स्याम॥ ५.०३१.१३

अदर्दरुत्समसृजो वि खानि त्वमर्णवान्बद्बधानाँ अरम्णाः।

महान्तमिन्द्र पर्वतं वि यद्वः सृजो वि धारा अव दानवं हन्॥ ५.०३२.०१

त्वमुत्साँ ऋतुभिर्बद्बधानाँ अरंह ऊधः पर्वतस्य वज्रिन्।

अहिं चिदुग्र प्रयुतं शयानं जघन्वाँ इन्द्र तविषीमधत्थाः॥ ५.०३२.०२

त्यस्य चिन्महतो निर्मृगस्य वधर्जघान तविषीभिरिन्द्रः।

य एक इदप्रतिर्मन्यमान आदस्मादन्यो अजनिष्ट तव्यान्॥ ५.०३२.०३

त्यं चिदेषां स्वधया मदन्तं मिहो नपातं सुवृधं तमोगाम्।

वृषप्रभर्मा दानवस्य भामं वज्रेण वज्री नि जघान शुष्णम्॥ ५.०३२.०४

त्यं चिदस्य क्रतुभिर्निषत्तममर्मणो विददिदस्य मर्म।

यदीं सुक्षत्र प्रभृता मदस्य युयुत्सन्तं तमसि हर्म्ये धाः॥ ५.०३२.०५

त्यं चिदित्था कत्पयं शयानमसूर्ये तमसि वावृधानम्।

तं चिन्मन्दानो वृषभः सुतस्योच्चैरिन्द्रो अपगूर्या जघान॥ ५.०३२.०६

उद्यदिन्द्रो महते दानवाय वधर्यमिष्ट सहो अप्रतीतम्।

यदीं वज्रस्य प्रभृतौ ददाभ विश्वस्य जन्तोरधमं चकार॥ ५.०३२.०७

त्यं चिदर्णं मधुपं शयानमसिन्वं वव्रं मह्याददुग्रः।

अपादमत्रं महता वधेन नि दुर्योण आवृणङ्मृध्रवाचम्॥ ५.०३२.०८

को अस्य शुष्मं तविषीं वरात एको धना भरते अप्रतीतः।

इमे चिदस्य ज्रयसो नु देवी इन्द्रस्यौजसो भियसा जिहाते॥ ५.०३२.०९

न्यस्मै देवी स्वधितिर्जिहीत इन्द्राय गातुरुशतीव येमे।

सं यदोजो युवते विश्वमाभिरनु स्वधाव्ने क्षितयो नमन्त॥ ५.०३२.१०

एकं नु त्वा सत्पतिं पाञ्चजन्यं जातं शृणोमि यशसं जनेषु।

तं मे जगृभ्र आशसो नविष्ठं दोषा वस्तोर्हवमानास इन्द्रम्॥ ५.०३२.११

एवा हि त्वामृतुथा यातयन्तं मघा विप्रेभ्यो ददतं शृणोमि।

किं ते ब्रह्माणो गृहते सखायो ये त्वाया निदधुः काममिन्द्र॥ ५.०३२.१२

महि महे तवसे दीध्ये नॄनिन्द्रायेत्था तवसे अतव्यान्।

यो अस्मै सुमतिं वाजसातौ स्तुतो जने समर्यश्चिकेत॥ ५.०३३.०१

स त्वं न इन्द्र धियसानो अर्कैर्हरीणां वृषन्योक्त्रमश्रेः।

या इत्था मघवन्ननु जोषं वक्षो अभि प्रार्यः सक्षि जनान्॥ ५.०३३.०२

न ते त इन्द्राभ्यस्मदृष्वायुक्तासो अब्रह्मता यदसन्।

तिष्ठा रथमधि तं वज्रहस्ता रश्मिं देव यमसे स्वश्वः॥ ५.०३३.०३

पुरू यत्त इन्द्र सन्त्युक्था गवे चकर्थोर्वरासु युध्यन्।

ततक्षे सूर्याय चिदोकसि स्वे वृषा समत्सु दासस्य नाम चित्॥ ५.०३३.०४

वयं ते त इन्द्र ये च नरः शर्धो जज्ञाना याताश्च रथाः।

आस्माञ्जगम्यादहिशुष्म सत्वा भगो न हव्यः प्रभृथेषु चारुः॥ ५.०३३.०५

पपृक्षेण्यमिन्द्र त्वे ह्योजो नृम्णानि च नृतमानो अमर्तः।

स न एनीं वसवानो रयिं दाः प्रार्यः स्तुषे तुविमघस्य दानम्॥ ५.०३३.०६

एवा न इन्द्रोतिभिरव पाहि गृणतः शूर कारून्।

उत त्वचं ददतो वाजसातौ पिप्रीहि मध्वः सुषुतस्य चारोः॥ ५.०३३.०७

उत त्ये मा पौरुकुत्स्यस्य सूरेस्त्रसदस्योर्हिरणिनो रराणाः।

वहन्तु मा दश श्येतासो अस्य गैरिक्षितस्य क्रतुभिर्नु सश्चे॥ ५.०३३.०८

उत त्ये मा मारुताश्वस्य शोणाः क्रत्वामघासो विदथस्य रातौ।

सहस्रा मे च्यवतानो ददान आनूकमर्यो वपुषे नार्चत्॥ ५.०३३.०९

उत त्ये मा ध्वन्यस्य जुष्टा लक्ष्मण्यस्य सुरुचो यतानाः।

मह्ना रायः संवरणस्य ऋषेर्व्रजं न गावः प्रयता अपि ग्मन्॥ ५.०३३.१०

अजातशत्रुमजरा स्वर्वत्यनु स्वधामिता दस्ममीयते।

सुनोतन पचत ब्रह्मवाहसे पुरुष्टुताय प्रतरं दधातन॥ ५.०३४.०१

आ यः सोमेन जठरमपिप्रतामन्दत मघवा मध्वो अन्धसः।

यदीं मृगाय हन्तवे महावधः सहस्रभृष्टिमुशना वधं यमत्॥ ५.०३४.०२

यो अस्मै घ्रंस उत वा य ऊधनि सोमं सुनोति भवति द्युमाँ अह।

अपाप शक्रस्ततनुष्टिमूहति तनूशुभ्रं मघवा यः कवासखः॥ ५.०३४.०३

यस्यावधीत्पितरं यस्य मातरं यस्य शक्रो भ्रातरं नात ईषते।

वेतीद्वस्य प्रयता यतंकरो न किल्बिषादीषते वस्व आकरः॥ ५.०३४.०४

न पञ्चभिर्दशभिर्वष्ट्यारभं नासुन्वता सचते पुष्यता चन।

जिनाति वेदमुया हन्ति वा धुनिरा देवयुं भजति गोमति व्रजे॥ ५.०३४.०५

वित्वक्षणः समृतौ चक्रमासजोऽसुन्वतो विषुणः सुन्वतो वृधः।

इन्द्रो विश्वस्य दमिता विभीषणो यथावशं नयति दासमार्यः॥ ५.०३४.०६

समीं पणेरजति भोजनं मुषे वि दाशुषे भजति सूनरं वसु।

दुर्गे चन ध्रियते विश्व आ पुरु जनो यो अस्य तविषीमचुक्रुधत्॥ ५.०३४.०७

सं यज्जनौ सुधनौ विश्वशर्धसाववेदिन्द्रो मघवा गोषु शुभ्रिषु।

युजं ह्यन्यमकृत प्रवेपन्युदीं गव्यं सृजते सत्वभिर्धुनिः॥ ५.०३४.०८

सहस्रसामाग्निवेशिं गृणीषे शत्रिमग्न उपमां केतुमर्यः।

तस्मा आपः संयतः पीपयन्त तस्मिन्क्षत्रममवत्त्वेषमस्तु॥ ५.०३४.०९

यस्ते साधिष्ठोऽवस इन्द्र क्रतुष्टमा भर।

अस्मभ्यं चर्षणीसहं सस्निं वाजेषु दुष्टरम्॥ ५.०३५.०१

यदिन्द्र ते चतस्रो यच्छूर सन्ति तिस्रः।

यद्वा पञ्च क्षितीनामवस्तत्सु न आ भर॥ ५.०३५.०२

आ तेऽवो वरेण्यं वृषन्तमस्य हूमहे।

वृषजूतिर्हि जज्ञिष आभूभिरिन्द्र तुर्वणिः॥ ५.०३५.०३

वृषा ह्यसि राधसे जज्ञिषे वृष्णि ते शवः।

स्वक्षत्रं ते धृषन्मनः सत्राहमिन्द्र पौंस्यम्॥ ५.०३५.०४

त्वं तमिन्द्र मर्त्यममित्रयन्तमद्रिवः।

सर्वरथा शतक्रतो नि याहि शवसस्पते॥ ५.०३५.०५

त्वामिद्वृत्रहन्तम जनासो वृक्तबर्हिषः।

उग्रं पूर्वीषु पूर्व्यं हवन्ते वाजसातये॥ ५.०३५.०६

अस्माकमिन्द्र दुष्टरं पुरोयावानमाजिषु।

सयावानं धनेधने वाजयन्तमवा रथम्॥ ५.०३५.०७

अस्माकमिन्द्रेहि नो रथमवा पुरंध्या।

वयं शविष्ठ वार्यं दिवि श्रवो दधीमहि दिवि स्तोमं मनामहे॥ ५.०३५.०८

स आ गमदिन्द्रो यो वसूनां चिकेतद्दातुं दामनो रयीणाम्।

धन्वचरो न वंसगस्तृषाणश्चकमानः पिबतु दुग्धमंशुम्॥ ५.०३६.०१

आ ते हनू हरिवः शूर शिप्रे रुहत्सोमो न पर्वतस्य पृष्ठे।

अनु त्वा राजन्नर्वतो न हिन्वन्गीर्भिर्मदेम पुरुहूत विश्वे॥ ५.०३६.०२

चक्रं न वृत्तं पुरुहूत वेपते मनो भिया मे अमतेरिदद्रिवः।

रथादधि त्वा जरिता सदावृध कुविन्नु स्तोषन्मघवन्पुरूवसुः॥ ५.०३६.०३

एष ग्रावेव जरिता त इन्द्रेयर्ति वाचं बृहदाशुषाणः।

प्र सव्येन मघवन्यंसि रायः प्र दक्षिणिद्धरिवो मा वि वेनः॥ ५.०३६.०४

वृषा त्वा वृषणं वर्धतु द्यौर्वृषा वृषभ्यां वहसे हरिभ्याम्।

स नो वृषा वृषरथः सुशिप्र वृषक्रतो वृषा वज्रिन्भरे धाः॥ ५.०३६.०५

यो रोहितौ वाजिनौ वाजिनीवान्त्रिभिः शतैः सचमानावदिष्ट।

यूने समस्मै क्षितयो नमन्तां श्रुतरथाय मरुतो दुवोया॥ ५.०३६.०६

सं भानुना यतते सूर्यस्याजुह्वानो घृतपृष्ठः स्वञ्चाः।

तस्मा अमृध्रा उषसो व्युच्छान्य इन्द्राय सुनवामेत्याह॥ ५.०३७.०१

समिद्धाग्निर्वनवत्स्तीर्णबर्हिर्युक्तग्रावा सुतसोमो जराते।

ग्रावाणो यस्येषिरं वदन्त्ययदध्वर्युर्हविषाव सिन्धुम्॥ ५.०३७.०२

वधूरियं पतिमिच्छन्त्येति य ईं वहाते महिषीमिषिराम्।

आस्य श्रवस्याद्रथ आ च घोषात्पुरू सहस्रा परि वर्तयाते॥ ५.०३७.०३

न स राजा व्यथते यस्मिन्निन्द्रस्तीव्रं सोमं पिबति गोसखायम्।

आ सत्वनैरजति हन्ति वृत्रं क्षेति क्षितीः सुभगो नाम पुष्यन्॥ ५.०३७.०४

पुष्यात्क्षेमे अभि योगे भवात्युभे वृतौ संयती सं जयाति।

प्रियः सूर्ये प्रियो अग्ना भवाति य इन्द्राय सुतसोमो ददाशत्॥ ५.०३७.०५

उरोष्ट इन्द्र राधसो विभ्वी रातिः शतक्रतो।

अधा नो विश्वचर्षणे द्युम्ना सुक्षत्र मंहय॥ ५.०३८.०१

यदीमिन्द्र श्रवाय्यमिषं शविष्ठ दधिषे।

पप्रथे दीर्घश्रुत्तमं हिरण्यवर्ण दुष्टरम्॥ ५.०३८.०२

शुष्मासो ये ते अद्रिवो मेहना केतसापः।

उभा देवावभिष्टये दिवश्च ग्मश्च राजथः॥ ५.०३८.०३

उतो नो अस्य कस्य चिद्दक्षस्य तव वृत्रहन्।

अस्मभ्यं नृम्णमा भरास्मभ्यं नृमणस्यसे॥ ५.०३८.०४

नू त आभिरभिष्टिभिस्तव शर्मञ्छतक्रतो।

इन्द्र स्याम सुगोपाः शूर स्याम सुगोपाः॥ ५.०३८.०५

यदिन्द्र चित्र मेहनास्ति त्वादातमद्रिवः।

राधस्तन्नो विदद्वस उभयाहस्त्या भर॥ ५.०३९.०१

यन्मन्यसे वरेण्यमिन्द्र द्युक्षं तदा भर।

विद्याम तस्य ते वयमकूपारस्य दावने॥ ५.०३९.०२

यत्ते दित्सु प्रराध्यं मनो अस्ति श्रुतं बृहत्।

तेन दृळ्हा चिदद्रिव आ वाजं दर्षि सातये॥ ५.०३९.०३

मंहिष्ठं वो मघोनां राजानं चर्षणीनाम्।

इन्द्रमुप प्रशस्तये पूर्वीभिर्जुजुषे गिरः॥ ५.०३९.०४

अस्मा इत्काव्यं वच उक्थमिन्द्राय शंस्यम्।

तस्मा उ ब्रह्मवाहसे गिरो वर्धन्त्यत्रयो गिरः शुम्भन्त्यत्रयः॥ ५.०३९.०५

आ याह्यद्रिभिः सुतं सोमं सोमपते पिब।

वृषन्निन्द्र वृषभिर्वृत्रहन्तम॥ ५.०४०.०१

वृषा ग्रावा वृषा मदो वृषा सोमो अयं सुतः।

वृषन्निन्द्र वृषभिर्वृत्रहन्तम॥ ५.०४०.०२

वृषा त्वा वृषणं हुवे वज्रिञ्चित्राभिरूतिभिः।

वृषन्निन्द्र वृषभिर्वृत्रहन्तम॥ ५.०४०.०३

ऋजीषी वज्री वृषभस्तुराषाट् छुष्मी राजा वृत्रहा सोमपावा।

युक्त्वा हरिभ्यामुप यासदर्वाङ्माध्यंदिने सवने मत्सदिन्द्रः॥ ५.०४०.०४

यत्त्वा सूर्य स्वर्भानुस्तमसाविध्यदासुरः।

अक्षेत्रविद्यथा मुग्धो भुवनान्यदीधयुः॥ ५.०४०.०५

स्वर्भानोरध यदिन्द्र माया अवो दिवो वर्तमाना अवाहन्।

गूळ्हं सूर्यं तमसापव्रतेन तुरीयेण ब्रह्मणाविन्ददत्रिः॥ ५.०४०.०६

मा मामिमं तव सन्तमत्र इरस्या द्रुग्धो भियसा नि गारीत्।

त्वं मित्रो असि सत्यराधास्तौ मेहावतं वरुणश्च राजा॥ ५.०४०.०७

ग्राव्णो ब्रह्मा युयुजानः सपर्यन्कीरिणा देवान्नमसोपशिक्षन्।

अत्रिः सूर्यस्य दिवि चक्षुराधात्स्वर्भानोरप माया अघुक्षत्॥ ५.०४०.०८

यं वै सूर्यं स्वर्भानुस्तमसाविध्यदासुरः।

अत्रयस्तमन्वविन्दन्नह्यन्ये अशक्नुवन्॥ ५.०४०.०९

को नु वां मित्रावरुणावृतायन्दिवो वा महः पार्थिवस्य वा दे।

ऋतस्य वा सदसि त्रासीथां नो यज्ञायते वा पशुषो न वाजान्॥ ५.०४१.०१

ते नो मित्रो वरुणो अर्यमायुरिन्द्र ऋभुक्षा मरुतो जुषन्त।

नमोभिर्वा ये दधते सुवृक्तिं स्तोमं रुद्राय मीळ्हुषे सजोषाः॥ ५.०४१.०२

आ वां येष्ठाश्विना हुवध्यै वातस्य पत्मन्रथ्यस्य पुष्टौ।

उत वा दिवो असुराय मन्म प्रान्धांसीव यज्यवे भरध्वम्॥ ५.०४१.०३

प्र सक्षणो दिव्यः कण्वहोता त्रितो दिवः सजोषा वातो अग्निः।

पूषा भगः प्रभृथे विश्वभोजा आजिं न जग्मुराश्वश्वतमाः॥ ५.०४१.०४

प्र वो रयिं युक्ताश्वं भरध्वं राय एषेऽवसे दधीत धीः।

सुशेव एवैरौशिजस्य होता ये व एवा मरुतस्तुराणाम्॥ ५.०४१.०५

प्र वो वायुं रथयुजं कृणुध्वं प्र देवं विप्रं पनितारमर्कैः।

इषुध्यव ऋतसापः पुरंधीर्वस्वीर्नो अत्र पत्नीरा धिये धुः॥ ५.०४१.०६

उप व एषे वन्द्येभिः शूषैः प्र यह्वी दिवश्चितयद्भिरर्कैः।

उषासानक्ता विदुषीव विश्वमा हा वहतो मर्त्याय यज्ञम्॥ ५.०४१.०७

अभि वो अर्चे पोष्यावतो नॄन्वास्तोष्पतिं त्वष्टारं रराणः।

धन्या सजोषा धिषणा नमोभिर्वनस्पतीँरोषधी राय एषे॥ ५.०४१.०८

तुजे नस्तने पर्वताः सन्तु स्वैतवो ये वसवो न वीराः।

पनित आप्त्यो यजतः सदा नो वर्धान्नः शंसं नर्यो अभिष्टौ॥ ५.०४१.०९

वृष्णो अस्तोषि भूम्यस्य गर्भं त्रितो नपातमपां सुवृक्ति।

गृणीते अग्निरेतरी न शूषैः शोचिष्केशो नि रिणाति वना॥ ५.०४१.१०

कथा महे रुद्रियाय ब्रवाम कद्राये चिकितुषे भगाय।

आप ओषधीरुत नोऽवन्तु द्यौर्वना गिरयो वृक्षकेशाः॥ ५.०४१.११

शृणोतु न ऊर्जां पतिर्गिरः स नभस्तरीयाँ इषिरः परिज्मा।

शृण्वन्त्वापः पुरो न शुभ्राः परि स्रुचो बबृहाणस्याद्रेः॥ ५.०४१.१२

विदा चिन्नु महान्तो ये व एवा ब्रवाम दस्मा वार्यं दधानाः।

वयश्चन सुभ्व आव यन्ति क्षुभा मर्तमनुयतं वधस्नैः॥ ५.०४१.१३

आ दैव्यानि पार्थिवानि जन्मापश्चाच्छा सुमखाय वोचम्।

वर्धन्तां द्यावो गिरश्चन्द्राग्रा उदा वर्धन्तामभिषाता अर्णाः॥ ५.०४१.१४

पदेपदे मे जरिमा नि धायि वरूत्री वा शक्रा या पायुभिश्च।

सिषक्तु माता मही रसा नः स्मत्सूरिभिरृजुहस्त ऋजुवनिः॥ ५.०४१.१५

कथा दाशेम नमसा सुदानूनेवया मरुतो अच्छोक्तौ प्रश्रवसो मरुतो अच्छोक्तौ।

मा नोऽहिर्बुध्न्यो रिषे धादस्माकं भूदुपमातिवनिः॥ ५.०४१.१६

इति चिन्नु प्रजायै पशुमत्यै देवासो वनते मर्त्यो व आ देवासो वनते मर्त्यो वः।

अत्रा शिवां तन्वो धासिमस्या जरां चिन्मे निरृतिर्जग्रसीत॥ ५.०४१.१७

तां वो देवाः सुमतिमूर्जयन्तीमिषमश्याम वसवः शसा गोः।

सा नः सुदानुर्मृळयन्ती देवी प्रति द्रवन्ती सुविताय गम्याः॥ ५.०४१.१८

अभि न इळा यूथस्य माता स्मन्नदीभिरुर्वशी वा गृणातु।

उर्वशी वा बृहद्दिवा गृणानाभ्यूर्ण्वाना प्रभृथस्यायोः॥ ५.०४१.१९

सिषक्तु न ऊर्जव्यस्य पुष्टेः॥ ५.०४१.२०

प्र शंतमा वरुणं दीधिती गीर्मित्रं भगमदितिं नूनमश्याः।

पृषद्योनिः पञ्चहोता शृणोत्वतूर्तपन्था असुरो मयोभुः॥ ५.०४२.०१

प्रति मे स्तोममदितिर्जगृभ्यात्सूनुं न माता हृद्यं सुशेवम्।

ब्रह्म प्रियं देवहितं यदस्त्यहं मित्रे वरुणे यन्मयोभु॥ ५.०४२.०२

उदीरय कवितमं कवीनामुनत्तैनमभि मध्वा घृतेन।

स नो वसूनि प्रयता हितानि चन्द्राणि देवः सविता सुवाति॥ ५.०४२.०३

समिन्द्र णो मनसा नेषि गोभिः सं सूरिभिर्हरिवः सं स्वस्ति।

सं ब्रह्मणा देवहितं यदस्ति सं देवानां सुमत्या यज्ञियानाम्॥ ५.०४२.०४

देवो भगः सविता रायो अंश इन्द्रो वृत्रस्य संजितो धनानाम्।

ऋभुक्षा वाज उत वा पुरंधिरवन्तु नो अमृतासस्तुरासः॥ ५.०४२.०५

मरुत्वतो अप्रतीतस्य जिष्णोरजूर्यतः प्र ब्रवामा कृतानि।

न ते पूर्वे मघवन्नापरासो न वीर्यं नूतनः कश्चनाप॥ ५.०४२.०६

उप स्तुहि प्रथमं रत्नधेयं बृहस्पतिं सनितारं धनानाम्।

यः शंसते स्तुवते शम्भविष्ठः पुरूवसुरागमज्जोहुवानम्॥ ५.०४२.०७

तवोतिभिः सचमाना अरिष्टा बृहस्पते मघवानः सुवीराः।

ये अश्वदा उत वा सन्ति गोदा ये वस्त्रदाः सुभगास्तेषु रायः॥ ५.०४२.०८

विसर्माणं कृणुहि वित्तमेषां ये भुञ्जते अपृणन्तो न उक्थैः।

अपव्रतान्प्रसवे वावृधानान्ब्रह्मद्विषः सूर्याद्यावयस्व॥ ५.०४२.०९

य ओहते रक्षसो देववीतावचक्रेभिस्तं मरुतो नि यात।

यो वः शमीं शशमानस्य निन्दात्तुच्छ्यान्कामान्करते सिष्विदानः॥ ५.०४२.१०

तमु ष्टुहि यः स्विषुः सुधन्वा यो विश्वस्य क्षयति भेषजस्य।

यक्ष्वा महे सौमनसाय रुद्रं नमोभिर्देवमसुरं दुवस्य॥ ५.०४२.११

दमूनसो अपसो ये सुहस्ता वृष्णः पत्नीर्नद्यो विभ्वतष्टाः।

सरस्वती बृहद्दिवोत राका दशस्यन्तीर्वरिवस्यन्तु शुभ्राः॥ ५.०४२.१२

प्र सू महे सुशरणाय मेधां गिरं भरे नव्यसीं जायमानाम्।

य आहना दुहितुर्वक्षणासु रूपा मिनानो अकृणोदिदं नः॥ ५.०४२.१३

प्र सुष्टुतिः स्तनयन्तं रुवन्तमिळस्पतिं जरितर्नूनमश्याः।

यो अब्दिमाँ उदनिमाँ इयर्ति प्र विद्युता रोदसी उक्षमाणः॥ ५.०४२.१४

एष स्तोमो मारुतं शर्धो अच्छा रुद्रस्य सूनूँर्युवन्यूँरुदश्याः।

कामो राये हवते मा स्वस्त्युप स्तुहि पृषदश्वाँ अयासः॥ ५.०४२.१५

प्रैष स्तोमः पृथिवीमन्तरिक्षं वनस्पतीँरोषधी राये अश्याः।

देवोदेवः सुहवो भूतु मह्यं मा नो माता पृथिवी दुर्मतौ धात्॥ ५.०४२.१६

उरौ देवा अनिबाधे स्याम॥ ५.०४२.१७

समश्विनोरवसा नूतनेन मयोभुवा सुप्रणीती गमेम।

आ नो रयिं वहतमोत वीराना विश्वान्यमृता सौभगानि॥ ५.०४२.१८

आ धेनवः पयसा तूर्ण्यर्था अमर्धन्तीरुप नो यन्तु मध्वा।

महो राये बृहतीः सप्त विप्रो मयोभुवो जरिता जोहवीति॥ ५.०४३.०१

आ सुष्टुती नमसा वर्तयध्यै द्यावा वाजाय पृथिवी अमृध्रे।

पिता माता मधुवचाः सुहस्ता भरेभरे नो यशसावविष्टाम्॥ ५.०४३.०२

अध्वर्यवश्चकृवांसो मधूनि प्र वायवे भरत चारु शुक्रम्।

होतेव नः प्रथमः पाह्यस्य देव मध्वो ररिमा ते मदाय॥ ५.०४३.०३

दश क्षिपो युञ्जते बाहू अद्रिं सोमस्य या शमितारा सुहस्ता।

मध्वो रसं सुगभस्तिर्गिरिष्ठां चनिश्चदद्दुदुहे शुक्रमंशुः॥ ५.०४३.०४

असावि ते जुजुषाणाय सोमः क्रत्वे दक्षाय बृहते मदाय।

हरी रथे सुधुरा योगे अर्वागिन्द्र प्रिया कृणुहि हूयमानः॥ ५.०४३.०५

आ नो महीमरमतिं सजोषा ग्नां देवीं नमसा रातहव्याम्।

मधोर्मदाय बृहतीमृतज्ञामाग्ने वह पथिभिर्देवयानैः॥ ५.०४३.०६

अञ्जन्ति यं प्रथयन्तो न विप्रा वपावन्तं नाग्निना तपन्तः।

पितुर्न पुत्र उपसि प्रेष्ठ आ घर्मो अग्निमृतयन्नसादि॥ ५.०४३.०७

अच्छा मही बृहती शंतमा गीर्दूतो न गन्त्वश्विना हुवध्यै।

मयोभुवा सरथा यातमर्वाग्गन्तं निधिं धुरमाणिर्न नाभिम्॥ ५.०४३.०८

प्र तव्यसो नम‍उक्तिं तुरस्याहं पूष्ण उत वायोरदिक्षि।

या राधसा चोदितारा मतीनां या वाजस्य द्रविणोदा उत त्मन्॥ ५.०४३.०९

आ नामभिर्मरुतो वक्षि विश्वाना रूपेभिर्जातवेदो हुवानः।

यज्ञं गिरो जरितुः सुष्टुतिं च विश्वे गन्त मरुतो विश्व ऊती॥ ५.०४३.१०

आ नो दिवो बृहतः पर्वतादा सरस्वती यजता गन्तु यज्ञम्।

हवं देवी जुजुषाणा घृताची शग्मां नो वाचमुशती शृणोतु॥ ५.०४३.११

आ वेधसं नीलपृष्ठं बृहन्तं बृहस्पतिं सदने सादयध्वम्।

सादद्योनिं दम आ दीदिवांसं हिरण्यवर्णमरुषं सपेम॥ ५.०४३.१२

आ धर्णसिर्बृहद्दिवो रराणो विश्वेभिर्गन्त्वोमभिर्हुवानः।

ग्ना वसान ओषधीरमृध्रस्त्रिधातुशृङ्गो वृषभो वयोधाः॥ ५.०४३.१३

मातुष्पदे परमे शुक्र आयोर्विपन्यवो रास्पिरासो अग्मन्।

सुशेव्यं नमसा रातहव्याः शिशुं मृजन्त्यायवो न वासे॥ ५.०४३.१४

बृहद्वयो बृहते तुभ्यमग्ने धियाजुरो मिथुनासः सचन्त।

देवोदेवः सुहवो भूतु मह्यं मा नो माता पृथिवी दुर्मतौ धात्॥ ५.०४३.१५

उरौ देवा अनिबाधे स्याम॥ ५.०४३.१६

समश्विनोरवसा नूतनेन मयोभुवा सुप्रणीती गमेम।

आ नो रयिं वहतमोत वीराना विश्वान्यमृता सौभगानि॥ ५.०४३.१७

तं प्रत्नथा पूर्वथा विश्वथेमथा ज्येष्ठतातिं बर्हिषदं स्वर्विदम्।

प्रतीचीनं वृजनं दोहसे गिराशुं जयन्तमनु यासु वर्धसे॥ ५.०४४.०१

श्रिये सुदृशीरुपरस्य याः स्वर्विरोचमानः ककुभामचोदते।

सुगोपा असि न दभाय सुक्रतो परो मायाभिरृत आस नाम ते॥ ५.०४४.०२

अत्यं हविः सचते सच्च धातु चारिष्टगातुः स होता सहोभरिः।

प्रसर्स्राणो अनु बर्हिर्वृषा शिशुर्मध्ये युवाजरो विस्रुहा हितः॥ ५.०४४.०३

प्र व एते सुयुजो यामन्निष्टये नीचीरमुष्मै यम्य ऋतावृधः।

सुयन्तुभिः सर्वशासैरभीशुभिः क्रिविर्नामानि प्रवणे मुषायति॥ ५.०४४.०४

संजर्भुराणस्तरुभिः सुतेगृभं वयाकिनं चित्तगर्भासु सुस्वरुः।

धारवाकेष्वृजुगाथ शोभसे वर्धस्व पत्नीरभि जीवो अध्वरे॥ ५.०४४.०५

यादृगेव ददृशे तादृगुच्यते सं छायया दधिरे सिध्रयाप्स्वा।

महीमस्मभ्यमुरुषामुरु ज्रयो बृहत्सुवीरमनपच्युतं सहः॥ ५.०४४.०६

वेत्यग्रुर्जनिवान्वा अति स्पृधः समर्यता मनसा सूर्यः कविः।

घ्रंसं रक्षन्तं परि विश्वतो गयमस्माकं शर्म वनवत्स्वावसुः॥ ५.०४४.०७

ज्यायांसमस्य यतुनस्य केतुन ऋषिस्वरं चरति यासु नाम ते।

यादृश्मिन्धायि तमपस्यया विदद्य उ स्वयं वहते सो अरं करत्॥ ५.०४४.०८

समुद्रमासामव तस्थे अग्रिमा न रिष्यति सवनं यस्मिन्नायता।

अत्रा न हार्दि क्रवणस्य रेजते यत्रा मतिर्विद्यते पूतबन्धनी॥ ५.०४४.०९

स हि क्षत्रस्य मनसस्य चित्तिभिरेवावदस्य यजतस्य सध्रेः।

अवत्सारस्य स्पृणवाम रण्वभिः शविष्ठं वाजं विदुषा चिदर्ध्यम्॥ ५.०४४.१०

श्येन आसामदितिः कक्ष्यो मदो विश्ववारस्य यजतस्य मायिनः।

समन्यमन्यमर्थयन्त्येतवे विदुर्विषाणं परिपानमन्ति ते॥ ५.०४४.११

सदापृणो यजतो वि द्विषो वधीद्बाहुवृक्तः श्रुतवित्तर्यो वः सचा।

उभा स वरा प्रत्येति भाति च यदीं गणं भजते सुप्रयावभिः॥ ५.०४४.१२

सुतम्भरो यजमानस्य सत्पतिर्विश्वासामूधः स धियामुदञ्चनः।

भरद्धेनू रसवच्छिश्रिये पयोऽनुब्रुवाणो अध्येति न स्वपन्॥ ५.०४४.१३

यो जागार तमृचः कामयन्ते यो जागार तमु सामानि यन्ति।

यो जागार तमयं सोम आह तवाहमस्मि सख्ये न्योकाः॥ ५.०४४.१४

अग्निर्जागार तमृचः कामयन्तेऽग्निर्जागार तमु सामानि यन्ति।

अग्निर्जागार तमयं सोम आह तवाहमस्मि सख्ये न्योकाः॥ ५.०४४.१५

विदा दिवो विष्यन्नद्रिमुक्थैरायत्या उषसो अर्चिनो गुः।

अपावृत व्रजिनीरुत्स्वर्गाद्वि दुरो मानुषीर्देव आवः॥ ५.०४५.०१

वि सूर्यो अमतिं न श्रियं सादोर्वाद्गवां माता जानती गात्।

धन्वर्णसो नद्यः खादोअर्णाः स्थूणेव सुमिता दृंहत द्यौः॥ ५.०४५.०२

अस्मा उक्थाय पर्वतस्य गर्भो महीनां जनुषे पूर्व्याय।

वि पर्वतो जिहीत साधत द्यौराविवासन्तो दसयन्त भूम॥ ५.०४५.०३

सूक्तेभिर्वो वचोभिर्देवजुष्टैरिन्द्रा न्वग्नी अवसे हुवध्यै।

उक्थेभिर्हि ष्मा कवयः सुयज्ञा आविवासन्तो मरुतो यजन्ति॥ ५.०४५.०४

एतो न्वद्य सुध्यो भवाम प्र दुच्छुना मिनवामा वरीयः।

आरे द्वेषांसि सनुतर्दधामायाम प्राञ्चो यजमानमच्छ॥ ५.०४५.०५

एता धियं कृणवामा सखायोऽप या माताँ ऋणुत व्रजं गोः।

यया मनुर्विशिशिप्रं जिगाय यया वणिग्वङ्कुरापा पुरीषम्॥ ५.०४५.०६

अनूनोदत्र हस्तयतो अद्रिरार्चन्येन दश मासो नवग्वाः।

ऋतं यती सरमा गा अविन्दद्विश्वानि सत्याङ्गिराश्चकार॥ ५.०४५.०७

विश्वे अस्या व्युषि माहिनायाः सं यद्गोभिरङ्गिरसो नवन्त।

उत्स आसां परमे सधस्थ ऋतस्य पथा सरमा विदद्गाः॥ ५.०४५.०८

आ सूर्यो यातु सप्ताश्वः क्षेत्रं यदस्योर्विया दीर्घयाथे।

रघुः श्येनः पतयदन्धो अच्छा युवा कविर्दीदयद्गोषु गच्छन्॥ ५.०४५.०९

आ सूर्यो अरुहच्छुक्रमर्णोऽयुक्त यद्धरितो वीतपृष्ठाः।

उद्ना न नावमनयन्त धीरा आशृण्वतीरापो अर्वागतिष्ठन्॥ ५.०४५.१०

धियं वो अप्सु दधिषे स्वर्षां ययातरन्दश मासो नवग्वाः।

अया धिया स्याम देवगोपा अया धिया तुतुर्यामात्यंहः॥ ५.०४५.११

हयो न विद्वाँ अयुजि स्वयं धुरि तां वहामि प्रतरणीमवस्युवम्।

नास्या वश्मि विमुचं नावृतं पुनर्विद्वान्पथः पुरएत ऋजु नेषति॥ ५.०४६.०१

अग्न इन्द्र वरुण मित्र देवाः शर्धः प्र यन्त मारुतोत विष्णो।

उभा नासत्या रुद्रो अध ग्नाः पूषा भगः सरस्वती जुषन्त॥ ५.०४६.०२

इन्द्राग्नी मित्रावरुणादितिं स्वः पृथिवीं द्यां मरुतः पर्वताँ अपः।

हुवे विष्णुं पूषणं ब्रह्मणस्पतिं भगं नु शंसं सवितारमूतये॥ ५.०४६.०३

उत नो विष्णुरुत वातो अस्रिधो द्रविणोदा उत सोमो मयस्करत्।

उत ऋभव उत राये नो अश्विनोत त्वष्टोत विभ्वानु मंसते॥ ५.०४६.०४

उत त्यन्नो मारुतं शर्ध आ गमद्दिविक्षयं यजतं बर्हिरासदे।

बृहस्पतिः शर्म पूषोत नो यमद्वरूथ्यं वरुणो मित्रो अर्यमा॥ ५.०४६.०५

उत त्ये नः पर्वतासः सुशस्तयः सुदीतयो नद्यस्त्रामणे भुवन्।

भगो विभक्ता शवसावसा गमदुरुव्यचा अदितिः श्रोतु मे हवम्॥ ५.०४६.०६

देवानां पत्नीरुशतीरवन्तु नः प्रावन्तु नस्तुजये वाजसातये।

याः पार्थिवासो या अपामपि व्रते ता नो देवीः सुहवाः शर्म यच्छत॥ ५.०४६.०७

उत ग्ना व्यन्तु देवपत्नीरिन्द्राण्यग्नाय्यश्विनी राट्।

आ रोदसी वरुणानी शृणोतु व्यन्तु देवीर्य ऋतुर्जनीनाम्॥ ५.०४६.०८

प्रयुञ्जती दिव एति ब्रुवाणा मही माता दुहितुर्बोधयन्ती।

आविवासन्ती युवतिर्मनीषा पितृभ्य आ सदने जोहुवाना॥ ५.०४७.०१

अजिरासस्तदप ईयमाना आतस्थिवांसो अमृतस्य नाभिम्।

अनन्तास उरवो विश्वतः सीं परि द्यावापृथिवी यन्ति पन्थाः॥ ५.०४७.०२

उक्षा समुद्रो अरुषः सुपर्णः पूर्वस्य योनिं पितुरा विवेश।

मध्ये दिवो निहितः पृश्निरश्मा वि चक्रमे रजसस्पात्यन्तौ॥ ५.०४७.०३

चत्वार ईं बिभ्रति क्षेमयन्तो दश गर्भं चरसे धापयन्ते।

त्रिधातवः परमा अस्य गावो दिवश्चरन्ति परि सद्यो अन्तान्॥ ५.०४७.०४

इदं वपुर्निवचनं जनासश्चरन्ति यन्नद्यस्तस्थुरापः।

द्वे यदीं बिभृतो मातुरन्ये इहेह जाते यम्या सबन्धू॥ ५.०४७.०५

वि तन्वते धियो अस्मा अपांसि वस्त्रा पुत्राय मातरो वयन्ति।

उपप्रक्षे वृषणो मोदमाना दिवस्पथा वध्वो यन्त्यच्छ॥ ५.०४७.०६

तदस्तु मित्रावरुणा तदग्ने शं योरस्मभ्यमिदमस्तु शस्तम्।

अशीमहि गाधमुत प्रतिष्ठां नमो दिवे बृहते सादनाय॥ ५.०४७.०७

कदु प्रियाय धाम्ने मनामहे स्वक्षत्राय स्वयशसे महे वयम्।

आमेन्यस्य रजसो यदभ्र आँ अपो वृणाना वितनोति मायिनी॥ ५.०४८.०१

ता अत्नत वयुनं वीरवक्षणं समान्या वृतया विश्वमा रजः।

अपो अपाचीरपरा अपेजते प्र पूर्वाभिस्तिरते देवयुर्जनः॥ ५.०४८.०२

आ ग्रावभिरहन्येभिरक्तुभिर्वरिष्ठं वज्रमा जिघर्ति मायिनि।

शतं वा यस्य प्रचरन्स्वे दमे संवर्तयन्तो वि च वर्तयन्नहा॥ ५.०४८.०३

तामस्य रीतिं परशोरिव प्रत्यनीकमख्यं भुजे अस्य वर्पसः।

सचा यदि पितुमन्तमिव क्षयं रत्नं दधाति भरहूतये विशे॥ ५.०४८.०४

स जिह्वया चतुरनीक ऋञ्जते चारु वसानो वरुणो यतन्नरिम्।

न तस्य विद्म पुरुषत्वता वयं यतो भगः सविता दाति वार्यम्॥ ५.०४८.०५

देवं वो अद्य सवितारमेषे भगं च रत्नं विभजन्तमायोः।

आ वां नरा पुरुभुजा ववृत्यां दिवेदिवे चिदश्विना सखीयन्॥ ५.०४९.०१

प्रति प्रयाणमसुरस्य विद्वान्सूक्तैर्देवं सवितारं दुवस्य।

उप ब्रुवीत नमसा विजानञ्ज्येष्ठं च रत्नं विभजन्तमायोः॥ ५.०४९.०२

अदत्रया दयते वार्याणि पूषा भगो अदितिर्वस्त उस्रः।

इन्द्रो विष्णुर्वरुणो मित्रो अग्निरहानि भद्रा जनयन्त दस्माः॥ ५.०४९.०३

तन्नो अनर्वा सविता वरूथं तत्सिन्धव इषयन्तो अनु ग्मन्।

उप यद्वोचे अध्वरस्य होता रायः स्याम पतयो वाजरत्नाः॥ ५.०४९.०४

प्र ये वसुभ्य ईवदा नमो दुर्ये मित्रे वरुणे सूक्तवाचः।

अवैत्वभ्वं कृणुता वरीयो दिवस्पृथिव्योरवसा मदेम॥ ५.०४९.०५

विश्वो देवस्य नेतुर्मर्तो वुरीत सख्यम्।

विश्वो राय इषुध्यति द्युम्नं वृणीत पुष्यसे॥ ५.०५०.०१

ते ते देव नेतर्ये चेमाँ अनुशसे।

ते राया ते ह्यापृचे सचेमहि सचथ्यैः॥ ५.०५०.०२

अतो न आ नॄनतिथीनतः पत्नीर्दशस्यत।

आरे विश्वं पथेष्ठां द्विषो युयोतु यूयुविः॥ ५.०५०.०३

यत्र वह्निरभिहितो दुद्रवद्द्रोण्यः पशुः।

नृमणा वीरपस्त्योऽर्णा धीरेव सनिता॥ ५.०५०.०४

एष ते देव नेता रथस्पतिः शं रयिः।

शं राये शं स्वस्तय इषःस्तुतो मनामहे देवस्तुतो मनामहे॥ ५.०५०.०५

अग्ने सुतस्य पीतये विश्वैरूमेभिरा गहि।

देवेभिर्हव्यदातये॥ ५.०५१.०१

ऋतधीतय आ गत सत्यधर्माणो अध्वरम्।

अग्नेः पिबत जिह्वया॥ ५.०५१.०२

विप्रेभिर्विप्र सन्त्य प्रातर्यावभिरा गहि।

देवेभिः सोमपीतये॥ ५.०५१.०३

अयं सोमश्चमू सुतोऽमत्रे परि षिच्यते।

प्रिय इन्द्राय वायवे॥ ५.०५१.०४

वायवा याहि वीतये जुषाणो हव्यदातये।

पिबा सुतस्यान्धसो अभि प्रयः॥ ५.०५१.०५

इन्द्रश्च वायवेषां सुतानां पीतिमर्हथः।

ताञ्जुषेथामरेपसावभि प्रयः॥ ५.०५१.०६

सुता इन्द्राय वायवे सोमासो दध्याशिरः।

निम्नं न यन्ति सिन्धवोऽभि प्रयः॥ ५.०५१.०७

सजूर्विश्वेभिर्देवेभिरश्विभ्यामुषसा सजूः।

आ याह्यग्ने अत्रिवत्सुते रण॥ ५.०५१.०८

सजूर्मित्रावरुणाभ्यां सजूः सोमेन विष्णुना।

आ याह्यग्ने अत्रिवत्सुते रण॥ ५.०५१.०९

सजूरादित्यैर्वसुभिः सजूरिन्द्रेण वायुना।

आ याह्यग्ने अत्रिवत्सुते रण॥ ५.०५१.१०

स्वस्ति नो मिमीतामश्विना भगः स्वस्ति देव्यदितिरनर्वणः।

स्वस्ति पूषा असुरो दधातु नः स्वस्ति द्यावापृथिवी सुचेतुना॥ ५.०५१.११

स्वस्तये वायुमुप ब्रवामहै सोमं स्वस्ति भुवनस्य यस्पतिः।

बृहस्पतिं सर्वगणं स्वस्तये स्वस्तय आदित्यासो भवन्तु नः॥ ५.०५१.१२

विश्वे देवा नो अद्या स्वस्तये वैश्वानरो वसुरग्निः स्वस्तये।

देवा अवन्त्वृभवः स्वस्तये स्वस्ति नो रुद्रः पात्वंहसः॥ ५.०५१.१३

स्वस्ति मित्रावरुणा स्वस्ति पथ्ये रेवति।

स्वस्ति न इन्द्रश्चाग्निश्च स्वस्ति नो अदिते कृधि॥ ५.०५१.१४

स्वस्ति पन्थामनु चरेम सूर्याचन्द्रमसाविव।

पुनर्ददताघ्नता जानता सं गमेमहि॥ ५.०५१.१५

प्र श्यावाश्व धृष्णुयार्चा मरुद्भिरृक्वभिः।

ये अद्रोघमनुष्वधं श्रवो मदन्ति यज्ञियाः॥ ५.०५२.०१

ते हि स्थिरस्य शवसः सखायः सन्ति धृष्णुया।

ते यामन्ना धृषद्विनस्त्मना पान्ति शश्वतः॥ ५.०५२.०२

ते स्यन्द्रासो नोक्षणोऽति ष्कन्दन्ति शर्वरीः।

मरुतामधा महो दिवि क्षमा च मन्महे॥ ५.०५२.०३

मरुत्सु वो दधीमहि स्तोमं यज्ञं च धृष्णुया।

विश्वे ये मानुषा युगा पान्ति मर्त्यं रिषः॥ ५.०५२.०४

अर्हन्तो ये सुदानवो नरो असामिशवसः।

प्र यज्ञं यज्ञियेभ्यो दिवो अर्चा मरुद्भ्यः॥ ५.०५२.०५

आ रुक्मैरा युधा नर ऋष्वा ऋष्टीरसृक्षत।

अन्वेनाँ अह विद्युतो मरुतो जज्झतीरिव भानुरर्त त्मना दिवः॥ ५.०५२.०६

ये वावृधन्त पार्थिवा य उरावन्तरिक्ष आ।

वृजने वा नदीनां सधस्थे वा महो दिवः॥ ५.०५२.०७

शर्धो मारुतमुच्छंस सत्यशवसमृभ्वसम्।

उत स्म ते शुभे नरः प्र स्यन्द्रा युजत त्मना॥ ५.०५२.०८

उत स्म ते परुष्ण्यामूर्णा वसत शुन्ध्यवः।

उत पव्या रथानामद्रिं भिन्दन्त्योजसा॥ ५.०५२.०९

आपथयो विपथयोऽन्तस्पथा अनुपथाः।

एतेभिर्मह्यं नामभिर्यज्ञं विष्टार ओहते॥ ५.०५२.१०

अधा नरो न्योहतेऽधा नियुत ओहते।

अधा पारावता इति चित्रा रूपाणि दर्श्या॥ ५.०५२.११

छन्दःस्तुभः कुभन्यव उत्समा कीरिणो नृतुः।

ते मे के चिन्न तायव ऊमा आसन्दृशि त्विषे॥ ५.०५२.१२

य ऋष्वा ऋष्टिविद्युतः कवयः सन्ति वेधसः।

तमृषे मारुतं गणं नमस्या रमया गिरा॥ ५.०५२.१३

अच्छ ऋषे मारुतं गणं दाना मित्रं न योषणा।

दिवो वा धृष्णव ओजसा स्तुता धीभिरिषण्यत॥ ५.०५२.१४

नू मन्वान एषां देवाँ अच्छा न वक्षणा।

दाना सचेत सूरिभिर्यामश्रुतेभिरञ्जिभिः॥ ५.०५२.१५

प्र ये मे बन्ध्वेषे गां वोचन्त सूरयः पृश्निं वोचन्त मातरम्।

अधा पितरमिष्मिणं रुद्रं वोचन्त शिक्वसः॥ ५.०५२.१६

सप्त मे सप्त शाकिन एकमेका शता ददुः।

यमुनायामधि श्रुतमुद्राधो गव्यं मृजे नि राधो अश्व्यं मृजे॥ ५.०५२.१७

को वेद जानमेषां को वा पुरा सुम्नेष्वास मरुताम्।

यद्युयुज्रे किलास्यः॥ ५.०५३.०१

ऐतान्रथेषु तस्थुषः कः शुश्राव कथा ययुः।

कस्मै सस्रुः सुदासे अन्वापय इळाभिर्वृष्टयः सह॥ ५.०५३.०२

ते म आहुर्य आययुरुप द्युभिर्विभिर्मदे।

नरो मर्या अरेपस इमान्पश्यन्निति ष्टुहि॥ ५.०५३.०३

ये अञ्जिषु ये वाशीषु स्वभानवः स्रक्षु रुक्मेषु खादिषु।

श्राया रथेषु धन्वसु॥ ५.०५३.०४

युष्माकं स्मा रथाँ अनु मुदे दधे मरुतो जीरदानवः।

वृष्टी द्यावो यतीरिव॥ ५.०५३.०५

आ यं नरः सुदानवो ददाशुषे दिवः कोशमचुच्यवुः।

वि पर्जन्यं सृजन्ति रोदसी अनु धन्वना यन्ति वृष्टयः॥ ५.०५३.०६

ततृदानाः सिन्धवः क्षोदसा रजः प्र सस्रुर्धेनवो यथा।

स्यन्ना अश्वा इवाध्वनो विमोचने वि यद्वर्तन्त एन्यः॥ ५.०५३.०७

आ यात मरुतो दिव आन्तरिक्षादमादुत।

माव स्थात परावतः॥ ५.०५३.०८

मा वो रसानितभा कुभा क्रुमुर्मा वः सिन्धुर्नि रीरमत्।

मा वः परि ष्ठात्सरयुः पुरीषिण्यस्मे इत्सुम्नमस्तु वः॥ ५.०५३.०९

तं वः शर्धं रथानां त्वेषं गणं मारुतं नव्यसीनाम्।

अनु प्र यन्ति वृष्टयः॥ ५.०५३.१०

शर्धंशर्धं व एषां व्रातंव्रातं गणंगणं सुशस्तिभिः।

अनु क्रामेम धीतिभिः॥ ५.०५३.११

कस्मा अद्य सुजाताय रातहव्याय प्र ययुः।

एना यामेन मरुतः॥ ५.०५३.१२

येन तोकाय तनयाय धान्यं बीजं वहध्वे अक्षितम्।

अस्मभ्यं तद्धत्तन यद्व ईमहे राधो विश्वायु सौभगम्॥ ५.०५३.१३

अतीयाम निदस्तिरः स्वस्तिभिर्हित्वावद्यमरातीः।

वृष्ट्वी शं योराप उस्रि भेषजं स्याम मरुतः सह॥ ५.०५३.१४

सुदेवः समहासति सुवीरो नरो मरुतः स मर्त्यः।

यं त्रायध्वे स्याम ते॥ ५.०५३.१५

स्तुहि भोजान्स्तुवतो अस्य यामनि रणन्गावो न यवसे।

यतः पूर्वाँ इव सखीँरनु ह्वय गिरा गृणीहि कामिनः॥ ५.०५३.१६

प्र शर्धाय मारुताय स्वभानव इमां वाचमनजा पर्वतच्युते।

घर्मस्तुभे दिव आ पृष्ठयज्वने द्युम्नश्रवसे महि नृम्णमर्चत॥ ५.०५४.०१

प्र वो मरुतस्तविषा उदन्यवो वयोवृधो अश्वयुजः परिज्रयः।

सं विद्युता दधति वाशति त्रितः स्वरन्त्यापोऽवना परिज्रयः॥ ५.०५४.०२

विद्युन्महसो नरो अश्मदिद्यवो वातत्विषो मरुतः पर्वतच्युतः।

अब्दया चिन्मुहुरा ह्रादुनीवृतः स्तनयदमा रभसा उदोजसः॥ ५.०५४.०३

व्यक्तून्रुद्रा व्यहानि शिक्वसो व्यन्तरिक्षं वि रजांसि धूतयः।

वि यदज्राँ अजथ नाव ईं यथा वि दुर्गाणि मरुतो नाह रिष्यथ॥ ५.०५४.०४

तद्वीर्यं वो मरुतो महित्वनं दीर्घं ततान सूर्यो न योजनम्।

एता न यामे अगृभीतशोचिषोऽनश्वदां यन्न्ययातना गिरिम्॥ ५.०५४.०५

अभ्राजि शर्धो मरुतो यदर्णसं मोषथा वृक्षं कपनेव वेधसः।

अध स्मा नो अरमतिं सजोषसश्चक्षुरिव यन्तमनु नेषथा सुगम्॥ ५.०५४.०६

न स जीयते मरुतो न हन्यते न स्रेधति न व्यथते न रिष्यति।

नास्य राय उप दस्यन्ति नोतय ऋषिं वा यं राजानं वा सुषूदथ॥ ५.०५४.०७

नियुत्वन्तो ग्रामजितो यथा नरोऽर्यमणो न मरुतः कबन्धिनः।

पिन्वन्त्युत्सं यदिनासो अस्वरन्व्युन्दन्ति पृथिवीं मध्वो अन्धसा॥ ५.०५४.०८

प्रवत्वतीयं पृथिवी मरुद्भ्यः प्रवत्वती द्यौर्भवति प्रयद्भ्यः।

प्रवत्वतीः पथ्या अन्तरिक्ष्याः प्रवत्वन्तः पर्वता जीरदानवः॥ ५.०५४.०९

यन्मरुतः सभरसः स्वर्णरः सूर्य उदिते मदथा दिवो नरः।

न वोऽश्वाः श्रथयन्ताह सिस्रतः सद्यो अस्याध्वनः पारमश्नुथ॥ ५.०५४.१०

अंसेषु व ऋष्टयः पत्सु खादयो वक्षस्सु रुक्मा मरुतो रथे शुभः।

अग्निभ्राजसो विद्युतो गभस्त्योः शिप्राः शीर्षसु वितता हिरण्ययीः॥ ५.०५४.११

तं नाकमर्यो अगृभीतशोचिषं रुशत्पिप्पलं मरुतो वि धूनुथ।

समच्यन्त वृजनातित्विषन्त यत्स्वरन्ति घोषं विततमृतायवः॥ ५.०५४.१२

युष्मादत्तस्य मरुतो विचेतसो रायः स्याम रथ्यो वयस्वतः।

न यो युच्छति तिष्यो यथा दिवोऽस्मे रारन्त मरुतः सहस्रिणम्॥ ५.०५४.१३

यूयं रयिं मरुतः स्पार्हवीरं यूयमृषिमवथ सामविप्रम्।

यूयमर्वन्तं भरताय वाजं यूयं धत्थ राजानं श्रुष्टिमन्तम्॥ ५.०५४.१४

तद्वो यामि द्रविणं सद्यऊतयो येना स्वर्ण ततनाम नॄँरभि।

इदं सु मे मरुतो हर्यता वचो यस्य तरेम तरसा शतं हिमाः॥ ५.०५४.१५

प्रयज्यवो मरुतो भ्राजदृष्टयो बृहद्वयो दधिरे रुक्मवक्षसः।

ईयन्ते अश्वैः सुयमेभिराशुभिः शुभं यातामनु रथा अवृत्सत॥ ५.०५५.०१

स्वयं दधिध्वे तविषीं यथा विद बृहन्महान्त उर्विया वि राजथ।

उतान्तरिक्षं ममिरे व्योजसा शुभं यातामनु रथा अवृत्सत॥ ५.०५५.०२

साकं जाताः सुभ्वः साकमुक्षिताः श्रिये चिदा प्रतरं वावृधुर्नरः।

विरोकिणः सूर्यस्येव रश्मयः शुभं यातामनु रथा अवृत्सत॥ ५.०५५.०३

आभूषेण्यं वो मरुतो महित्वनं दिदृक्षेण्यं सूर्यस्येव चक्षणम्।

उतो अस्माँ अमृतत्वे दधातन शुभं यातामनु रथा अवृत्सत॥ ५.०५५.०४

उदीरयथा मरुतः समुद्रतो यूयं वृष्टिं वर्षयथा पुरीषिणः।

न वो दस्रा उप दस्यन्ति धेनवः शुभं यातामनु रथा अवृत्सत॥ ५.०५५.०५

यदश्वान्धूर्षु पृषतीरयुग्ध्वं हिरण्ययान्प्रत्यत्काँ अमुग्ध्वम्।

विश्वा इत्स्पृधो मरुतो व्यस्यथ शुभं यातामनु रथा अवृत्सत॥ ५.०५५.०६

न पर्वता न नद्यो वरन्त वो यत्राचिध्वं मरुतो गच्छथेदु तत्।

उत द्यावापृथिवी याथना परि शुभं यातामनु रथा अवृत्सत॥ ५.०५५.०७

यत्पूर्व्यं मरुतो यच्च नूतनं यदुद्यते वसवो यच्च शस्यते।

विश्वस्य तस्य भवथा नवेदसः शुभं यातामनु रथा अवृत्सत॥ ५.०५५.०८

मृळत नो मरुतो मा वधिष्टनास्मभ्यं शर्म बहुलं वि यन्तन।

अधि स्तोत्रस्य सख्यस्य गातन शुभं यातामनु रथा अवृत्सत॥ ५.०५५.०९

यूयमस्मान्नयत वस्यो अच्छा निरंहतिभ्यो मरुतो गृणानाः।

जुषध्वं नो हव्यदातिं यजत्रा वयं स्याम पतयो रयीणाम्॥ ५.०५५.१०

अग्ने शर्धन्तमा गणं पिष्टं रुक्मेभिरञ्जिभिः।

विशो अद्य मरुतामव ह्वये दिवश्चिद्रोचनादधि॥ ५.०५६.०१

यथा चिन्मन्यसे हृदा तदिन्मे जग्मुराशसः।

ये ते नेदिष्ठं हवनान्यागमन्तान्वर्ध भीमसंदृशः॥ ५.०५६.०२

मीळ्हुष्मतीव पृथिवी पराहता मदन्त्येत्यस्मदा।

ऋक्षो न वो मरुतः शिमीवाँ अमो दुध्रो गौरिव भीमयुः॥ ५.०५६.०३

नि ये रिणन्त्योजसा वृथा गावो न दुर्धुरः।

अश्मानं चित्स्वर्यं पर्वतं गिरिं प्र च्यावयन्ति यामभिः॥ ५.०५६.०४

उत्तिष्ठ नूनमेषां स्तोमैः समुक्षितानाम्।

मरुतां पुरुतममपूर्व्यं गवां सर्गमिव ह्वये॥ ५.०५६.०५

युङ्ग्ध्वं ह्यरुषी रथे युङ्ग्ध्वं रथेषु रोहितः।

युङ्ग्ध्वं हरी अजिरा धुरि वोळ्हवे वहिष्ठा धुरि वोळ्हवे॥ ५.०५६.०६

उत स्य वाज्यरुषस्तुविष्वणिरिह स्म धायि दर्शतः।

मा वो यामेषु मरुतश्चिरं करत्प्र तं रथेषु चोदत॥ ५.०५६.०७

रथं नु मारुतं वयं श्रवस्युमा हुवामहे।

आ यस्मिन्तस्थौ सुरणानि बिभ्रती सचा मरुत्सु रोदसी॥ ५.०५६.०८

तं वः शर्धं रथेशुभं त्वेषं पनस्युमा हुवे।

यस्मिन्सुजाता सुभगा महीयते सचा मरुत्सु मीळ्हुषी॥ ५.०५६.०९

आ रुद्रास इन्द्रवन्तः सजोषसो हिरण्यरथाः सुविताय गन्तन।

इयं वो अस्मत्प्रति हर्यते मतिस्तृष्णजे न दिव उत्सा उदन्यवे॥ ५.०५७.०१

वाशीमन्त ऋष्टिमन्तो मनीषिणः सुधन्वान इषुमन्तो निषङ्गिणः।

स्वश्वाः स्थ सुरथाः पृश्निमातरः स्वायुधा मरुतो याथना शुभम्॥ ५.०५७.०२

धूनुथ द्यां पर्वतान्दाशुषे वसु नि वो वना जिहते यामनो भिया।

कोपयथ पृथिवीं पृश्निमातरः शुभे यदुग्राः पृषतीरयुग्ध्वम्॥ ५.०५७.०३

वातत्विषो मरुतो वर्षनिर्णिजो यमा इव सुसदृशः सुपेशसः।

पिशङ्गाश्वा अरुणाश्वा अरेपसः प्रत्वक्षसो महिना द्यौरिवोरवः॥ ५.०५७.०४

पुरुद्रप्सा अञ्जिमन्तः सुदानवस्त्वेषसंदृशो अनवभ्रराधसः।

सुजातासो जनुषा रुक्मवक्षसो दिवो अर्का अमृतं नाम भेजिरे॥ ५.०५७.०५

ऋष्टयो वो मरुतो अंसयोरधि सह ओजो बाह्वोर्वो बलं हितम्।

नृम्णा शीर्षस्वायुधा रथेषु वो विश्वा वः श्रीरधि तनूषु पिपिशे॥ ५.०५७.०६

गोमदश्वावद्रथवत्सुवीरं चन्द्रवद्राधो मरुतो ददा नः।

प्रशस्तिं नः कृणुत रुद्रियासो भक्षीय वोऽवसो दैव्यस्य॥ ५.०५७.०७

हये नरो मरुतो मृळता नस्तुवीमघासो अमृता ऋतज्ञाः।

सत्यश्रुतः कवयो युवानो बृहद्गिरयो बृहदुक्षमाणाः॥ ५.०५७.०८

तमु नूनं तविषीमन्तमेषां स्तुषे गणं मारुतं नव्यसीनाम्।

य आश्वश्वा अमवद्वहन्त उतेशिरे अमृतस्य स्वराजः॥ ५.०५८.०१

त्वेषं गणं तवसं खादिहस्तं धुनिव्रतं मायिनं दातिवारम्।

मयोभुवो ये अमिता महित्वा वन्दस्व विप्र तुविराधसो नॄन्॥ ५.०५८.०२

आ वो यन्तूदवाहासो अद्य वृष्टिं ये विश्वे मरुतो जुनन्ति।

अयं यो अग्निर्मरुतः समिद्ध एतं जुषध्वं कवयो युवानः॥ ५.०५८.०३

यूयं राजानमिर्यं जनाय विभ्वतष्टं जनयथा यजत्राः।

युष्मदेति मुष्टिहा बाहुजूतो युष्मत्सदश्वो मरुतः सुवीरः॥ ५.०५८.०४

अरा इवेदचरमा अहेव प्रप्र जायन्ते अकवा महोभिः।

पृश्नेः पुत्रा उपमासो रभिष्ठाः स्वया मत्या मरुतः सं मिमिक्षुः॥ ५.०५८.०५

यत्प्रायासिष्ट पृषतीभिरश्वैर्वीळुपविभिर्मरुतो रथेभिः।

क्षोदन्त आपो रिणते वनान्यवोस्रियो वृषभः क्रन्दतु द्यौः॥ ५.०५८.०६

प्रथिष्ट यामन्पृथिवी चिदेषां भर्तेव गर्भं स्वमिच्छवो धुः।

वातान्ह्यश्वान्धुर्यायुयुज्रे वर्षं स्वेदं चक्रिरे रुद्रियासः॥ ५.०५८.०७

हये नरो मरुतो मृळता नस्तुवीमघासो अमृता ऋतज्ञाः।

सत्यश्रुतः कवयो युवानो बृहद्गिरयो बृहदुक्षमाणाः॥ ५.०५८.०८

प्र वः स्पळक्रन्सुविताय दावनेऽर्चा दिवे प्र पृथिव्या ऋतं भरे।

उक्षन्ते अश्वान्तरुषन्त आ रजोऽनु स्वं भानुं श्रथयन्ते अर्णवैः॥ ५.०५९.०१

अमादेषां भियसा भूमिरेजति नौर्न पूर्णा क्षरति व्यथिर्यती।

दूरेदृशो ये चितयन्त एमभिरन्तर्महे विदथे येतिरे नरः॥ ५.०५९.०२

गवामिव श्रियसे शृङ्गमुत्तमं सूर्यो न चक्षू रजसो विसर्जने।

अत्या इव सुभ्वश्चारवः स्थन मर्या इव श्रियसे चेतथा नरः॥ ५.०५९.०३

को वो महान्ति महतामुदश्नवत्कस्काव्या मरुतः को ह पौंस्या।

यूयं ह भूमिं किरणं न रेजथ प्र यद्भरध्वे सुविताय दावने॥ ५.०५९.०४

अश्वा इवेदरुषासः सबन्धवः शूरा इव प्रयुधः प्रोत युयुधुः।

मर्या इव सुवृधो वावृधुर्नरः सूर्यस्य चक्षुः प्र मिनन्ति वृष्टिभिः॥ ५.०५९.०५

ते अज्येष्ठा अकनिष्ठास उद्भिदोऽमध्यमासो महसा वि वावृधुः।

सुजातासो जनुषा पृश्निमातरो दिवो मर्या आ नो अच्छा जिगातन॥ ५.०५९.०६

वयो न ये श्रेणीः पप्तुरोजसान्तान्दिवो बृहतः सानुनस्परि।

अश्वास एषामुभये यथा विदुः प्र पर्वतस्य नभनूँरचुच्यवुः॥ ५.०५९.०७

मिमातु द्यौरदितिर्वीतये नः सं दानुचित्रा उषसो यतन्ताम्।

आचुच्यवुर्दिव्यं कोशमेत ऋषे रुद्रस्य मरुतो गृणानाः॥ ५.०५९.०८

ईळे अग्निं स्ववसं नमोभिरिह प्रसत्तो वि चयत्कृतं नः।

रथैरिव प्र भरे वाजयद्भिः प्रदक्षिणिन्मरुतां स्तोममृध्याम्॥ ५.०६०.०१

आ ये तस्थुः पृषतीषु श्रुतासु सुखेषु रुद्रा मरुतो रथेषु।

वना चिदुग्रा जिहते नि वो भिया पृथिवी चिद्रेजते पर्वतश्चित्॥ ५.०६०.०२

पर्वतश्चिन्महि वृद्धो बिभाय दिवश्चित्सानु रेजत स्वने वः।

यत्क्रीळथ मरुत ऋष्टिमन्त आप इव सध्र्यञ्चो धवध्वे॥ ५.०६०.०३

वरा इवेद्रैवतासो हिरण्यैरभि स्वधाभिस्तन्वः पिपिश्रे।

श्रिये श्रेयांसस्तवसो रथेषु सत्रा महांसि चक्रिरे तनूषु॥ ५.०६०.०४

अज्येष्ठासो अकनिष्ठास एते सं भ्रातरो वावृधुः सौभगाय।

युवा पिता स्वपा रुद्र एषां सुदुघा पृश्निः सुदिना मरुद्भ्यः॥ ५.०६०.०५

यदुत्तमे मरुतो मध्यमे वा यद्वावमे सुभगासो दिवि ष्ठ।

अतो नो रुद्रा उत वा न्वस्याग्ने वित्ताद्धविषो यद्यजाम॥ ५.०६०.०६

अग्निश्च यन्मरुतो विश्ववेदसो दिवो वहध्व उत्तरादधि ष्णुभिः।

ते मन्दसाना धुनयो रिशादसो वामं धत्त यजमानाय सुन्वते॥ ५.०६०.०७

अग्ने मरुद्भिः शुभयद्भिरृक्वभिः सोमं पिब मन्दसानो गणश्रिभिः।

पावकेभिर्विश्वमिन्वेभिरायुभिर्वैश्वानर प्रदिवा केतुना सजूः॥ ५.०६०.०८

के ष्ठा नरः श्रेष्ठतमा य एकएक आयय।

परमस्याः परावतः॥ ५.०६१.०१

क्व वोऽश्वाः क्वाभीशवः कथं शेक कथा यय।

पृष्ठे सदो नसोर्यमः॥ ५.०६१.०२

जघने चोद एषां वि सक्थानि नरो यमुः।

पुत्रकृथे न जनयः॥ ५.०६१.०३

परा वीरास एतन मर्यासो भद्रजानयः।

अग्नितपो यथासथ॥ ५.०६१.०४

सनत्साश्व्यं पशुमुत गव्यं शतावयम्।

श्यावाश्वस्तुताय या दोर्वीरायोपबर्बृहत्॥ ५.०६१.०५

उत त्वा स्त्री शशीयसी पुंसो भवति वस्यसी।

अदेवत्रादराधसः॥ ५.०६१.०६

वि या जानाति जसुरिं वि तृष्यन्तं वि कामिनम्।

देवत्रा कृणुते मनः॥ ५.०६१.०७

उत घा नेमो अस्तुतः पुमाँ इति ब्रुवे पणिः।

स वैरदेय इत्समः॥ ५.०६१.०८

उत मेऽरपद्युवतिर्ममन्दुषी प्रति श्यावाय वर्तनिम्।

वि रोहिता पुरुमीळ्हाय येमतुर्विप्राय दीर्घयशसे॥ ५.०६१.०९

यो मे धेनूनां शतं वैददश्विर्यथा ददत्।

तरन्त इव मंहना॥ ५.०६१.१०

य ईं वहन्त आशुभिः पिबन्तो मदिरं मधु।

अत्र श्रवांसि दधिरे॥ ५.०६१.११

येषां श्रियाधि रोदसी विभ्राजन्ते रथेष्वा।

दिवि रुक्म इवोपरि॥ ५.०६१.१२

युवा स मारुतो गणस्त्वेषरथो अनेद्यः।

शुभंयावाप्रतिष्कुतः॥ ५.०६१.१३

को वेद नूनमेषां यत्रा मदन्ति धूतयः।

ऋतजाता अरेपसः॥ ५.०६१.१४

यूयं मर्तं विपन्यवः प्रणेतार इत्था धिया।

श्रोतारो यामहूतिषु॥ ५.०६१.१५

ते नो वसूनि काम्या पुरुश्चन्द्रा रिशादसः।

आ यज्ञियासो ववृत्तन॥ ५.०६१.१६

एतं मे स्तोममूर्म्ये दार्भ्याय परा वह।

गिरो देवि रथीरिव॥ ५.०६१.१७

उत मे वोचतादिति सुतसोमे रथवीतौ।

न कामो अप वेति मे॥ ५.०६१.१८

एष क्षेति रथवीतिर्मघवा गोमतीरनु।

पर्वतेष्वपश्रितः॥ ५.०६१.१९

ऋतेन ऋतमपिहितं ध्रुवं वां सूर्यस्य यत्र विमुचन्त्यश्वान्।

दश शता सह तस्थुस्तदेकं देवानां श्रेष्ठं वपुषामपश्यम्॥ ५.०६२.०१

तत्सु वां मित्रावरुणा महित्वमीर्मा तस्थुषीरहभिर्दुदुह्रे।

विश्वाः पिन्वथः स्वसरस्य धेना अनु वामेकः पविरा ववर्त॥ ५.०६२.०२

अधारयतं पृथिवीमुत द्यां मित्रराजाना वरुणा महोभिः।

वर्धयतमोषधीः पिन्वतं गा अव वृष्टिं सृजतं जीरदानू॥ ५.०६२.०३

आ वामश्वासः सुयुजो वहन्तु यतरश्मय उप यन्त्वर्वाक्।

घृतस्य निर्णिगनु वर्तते वामुप सिन्धवः प्रदिवि क्षरन्ति॥ ५.०६२.०४

अनु श्रुताममतिं वर्धदुर्वीं बर्हिरिव यजुषा रक्षमाणा।

नमस्वन्ता धृतदक्षाधि गर्ते मित्रासाथे वरुणेळास्वन्तः॥ ५.०६२.०५

अक्रविहस्ता सुकृते परस्पा यं त्रासाथे वरुणेळास्वन्तः।

राजाना क्षत्रमहृणीयमाना सहस्रस्थूणं बिभृथः सह द्वौ॥ ५.०६२.०६

हिरण्यनिर्णिगयो अस्य स्थूणा वि भ्राजते दिव्यश्वाजनीव।

भद्रे क्षेत्रे निमिता तिल्विले वा सनेम मध्वो अधिगर्त्यस्य॥ ५.०६२.०७

हिरण्यरूपमुषसो व्युष्टावयःस्थूणमुदिता सूर्यस्य।

आ रोहथो वरुण मित्र गर्तमतश्चक्षाथे अदितिं दितिं च॥ ५.०६२.०८

यद्बंहिष्ठं नातिविधे सुदानू अच्छिद्रं शर्म भुवनस्य गोपा।

तेन नो मित्रावरुणावविष्टं सिषासन्तो जिगीवांसः स्याम॥ ५.०६२.०९

ऋतस्य गोपावधि तिष्ठथो रथं सत्यधर्माणा परमे व्योमनि।

यमत्र मित्रावरुणावथो युवं तस्मै वृष्टिर्मधुमत्पिन्वते दिवः॥ ५.०६३.०१

सम्राजावस्य भुवनस्य राजथो मित्रावरुणा विदथे स्वर्दृशा।

वृष्टिं वां राधो अमृतत्वमीमहे द्यावापृथिवी वि चरन्ति तन्यवः॥ ५.०६३.०२

सम्राजा उग्रा वृषभा दिवस्पती पृथिव्या मित्रावरुणा विचर्षणी।

चित्रेभिरभ्रैरुप तिष्ठथो रवं द्यां वर्षयथो असुरस्य मायया॥ ५.०६३.०३

माया वां मित्रावरुणा दिवि श्रिता सूर्यो ज्योतिश्चरति चित्रमायुधम्।

तमभ्रेण वृष्ट्या गूहथो दिवि पर्जन्य द्रप्सा मधुमन्त ईरते॥ ५.०६३.०४

रथं युञ्जते मरुतः शुभे सुखं शूरो न मित्रावरुणा गविष्टिषु।

रजांसि चित्रा वि चरन्ति तन्यवो दिवः सम्राजा पयसा न उक्षतम्॥ ५.०६३.०५

वाचं सु मित्रावरुणाविरावतीं पर्जन्यश्चित्रां वदति त्विषीमतीम्।

अभ्रा वसत मरुतः सु मायया द्यां वर्षयतमरुणामरेपसम्॥ ५.०६३.०६

धर्मणा मित्रावरुणा विपश्चिता व्रता रक्षेथे असुरस्य मायया।

ऋतेन विश्वं भुवनं वि राजथः सूर्यमा धत्थो दिवि चित्र्यं रथम्॥ ५.०६३.०७

वरुणं वो रिशादसमृचा मित्रं हवामहे।

परि व्रजेव बाह्वोर्जगन्वांसा स्वर्णरम्॥ ५.०६४.०१

ता बाहवा सुचेतुना प्र यन्तमस्मा अर्चते।

शेवं हि जार्यं वां विश्वासु क्षासु जोगुवे॥ ५.०६४.०२

यन्नूनमश्यां गतिं मित्रस्य यायां पथा।

अस्य प्रियस्य शर्मण्यहिंसानस्य सश्चिरे॥ ५.०६४.०३

युवाभ्यां मित्रावरुणोपमं धेयामृचा।

यद्ध क्षये मघोनां स्तोतॄणां च स्पूर्धसे॥ ५.०६४.०४

आ नो मित्र सुदीतिभिर्वरुणश्च सधस्थ आ।

स्वे क्षये मघोनां सखीनां च वृधसे॥ ५.०६४.०५

युवं नो येषु वरुण क्षत्रं बृहच्च बिभृथः।

उरु णो वाजसातये कृतं राये स्वस्तये॥ ५.०६४.०६

उच्छन्त्यां मे यजता देवक्षत्रे रुशद्गवि।

सुतं सोमं न हस्तिभिरा पड्भिर्धावतं नरा बिभ्रतावर्चनानसम्॥ ५.०६४.०७

यश्चिकेत स सुक्रतुर्देवत्रा स ब्रवीतु नः।

वरुणो यस्य दर्शतो मित्रो वा वनते गिरः॥ ५.०६५.०१

ता हि श्रेष्ठवर्चसा राजाना दीर्घश्रुत्तमा।

ता सत्पती ऋतावृध ऋतावाना जनेजने॥ ५.०६५.०२

ता वामियानोऽवसे पूर्वा उप ब्रुवे सचा।

स्वश्वासः सु चेतुना वाजाँ अभि प्र दावने॥ ५.०६५.०३

मित्रो अंहोश्चिदादुरु क्षयाय गातुं वनते।

मित्रस्य हि प्रतूर्वतः सुमतिरस्ति विधतः॥ ५.०६५.०४

वयं मित्रस्यावसि स्याम सप्रथस्तमे।

अनेहसस्त्वोतयः सत्रा वरुणशेषसः॥ ५.०६५.०५

युवं मित्रेमं जनं यतथः सं च नयथः।

मा मघोनः परि ख्यतं मो अस्माकमृषीणां गोपीथे न उरुष्यतम्॥ ५.०६५.०६

आ चिकितान सुक्रतू देवौ मर्त रिशादसा।

वरुणाय ऋतपेशसे दधीत प्रयसे महे॥ ५.०६६.०१

ता हि क्षत्रमविह्रुतं सम्यगसुर्यमाशाते।

अध व्रतेव मानुषं स्वर्ण धायि दर्शतम्॥ ५.०६६.०२

ता वामेषे रथानामुर्वीं गव्यूतिमेषाम्।

रातहव्यस्य सुष्टुतिं दधृक्स्तोमैर्मनामहे॥ ५.०६६.०३

अधा हि काव्या युवं दक्षस्य पूर्भिरद्भुता।

नि केतुना जनानां चिकेथे पूतदक्षसा॥ ५.०६६.०४

तदृतं पृथिवि बृहच्छ्रवएष ऋषीणाम्।

ज्रयसानावरं पृथ्वति क्षरन्ति यामभिः॥ ५.०६६.०५

आ यद्वामीयचक्षसा मित्र वयं च सूरयः।

व्यचिष्ठे बहुपाय्ये यतेमहि स्वराज्ये॥ ५.०६६.०६

बळित्था देव निष्कृतमादित्या यजतं बृहत्।

वरुण मित्रार्यमन्वर्षिष्ठं क्षत्रमाशाथे॥ ५.०६७.०१

आ यद्योनिं हिरण्ययं वरुण मित्र सदथः।

धर्तारा चर्षणीनां यन्तं सुम्नं रिशादसा॥ ५.०६७.०२

विश्वे हि विश्ववेदसो वरुणो मित्रो अर्यमा।

व्रता पदेव सश्चिरे पान्ति मर्त्यं रिषः॥ ५.०६७.०३

ते हि सत्या ऋतस्पृश ऋतावानो जनेजने।

सुनीथासः सुदानवोंऽहोश्चिदुरुचक्रयः॥ ५.०६७.०४

को नु वां मित्रास्तुतो वरुणो वा तनूनाम्।

तत्सु वामेषते मतिरत्रिभ्य एषते मतिः॥ ५.०६७.०५

प्र वो मित्राय गायत वरुणाय विपा गिरा।

महिक्षत्रावृतं बृहत्॥ ५.०६८.०१

सम्राजा या घृतयोनी मित्रश्चोभा वरुणश्च।

देवा देवेषु प्रशस्ता॥ ५.०६८.०२

ता नः शक्तं पार्थिवस्य महो रायो दिव्यस्य।

महि वां क्षत्रं देवेषु॥ ५.०६८.०३

ऋतमृतेन सपन्तेषिरं दक्षमाशाते।

अद्रुहा देवौ वर्धेते॥ ५.०६८.०४

वृष्टिद्यावा रीत्यापेषस्पती दानुमत्याः।

बृहन्तं गर्तमाशाते॥ ५.०६८.०५

त्री रोचना वरुण त्रीँरुत द्यून्त्रीणि मित्र धारयथो रजांसि।

वावृधानावमतिं क्षत्रियस्यानु व्रतं रक्षमाणावजुर्यम्॥ ५.०६९.०१

इरावतीर्वरुण धेनवो वां मधुमद्वां सिन्धवो मित्र दुह्रे।

त्रयस्तस्थुर्वृषभासस्तिसृणां धिषणानां रेतोधा वि द्युमन्तः॥ ५.०६९.०२

प्रातर्देवीमदितिं जोहवीमि मध्यंदिन उदिता सूर्यस्य।

राये मित्रावरुणा सर्वतातेळे तोकाय तनयाय शं योः॥ ५.०६९.०३

या धर्तारा रजसो रोचनस्योतादित्या दिव्या पार्थिवस्य।

न वां देवा अमृता आ मिनन्ति व्रतानि मित्रावरुणा ध्रुवाणि॥ ५.०६९.०४

पुरूरुणा चिद्ध्यस्त्यवो नूनं वां वरुण।

मित्र वंसि वां सुमतिम्॥ ५.०७०.०१

ता वां सम्यगद्रुह्वाणेषमश्याम धायसे।

वयं ते रुद्रा स्याम॥ ५.०७०.०२

पातं नो रुद्रा पायुभिरुत त्रायेथां सुत्रात्रा।

तुर्याम दस्यून्तनूभिः॥ ५.०७०.०३

मा कस्याद्भुतक्रतू यक्षं भुजेमा तनूभिः।

मा शेषसा मा तनसा॥ ५.०७०.०४

आ नो गन्तं रिशादसा वरुण मित्र बर्हणा।

उपेमं चारुमध्वरम्॥ ५.०७१.०१

विश्वस्य हि प्रचेतसा वरुण मित्र राजथः।

ईशाना पिप्यतं धियः॥ ५.०७१.०२

उप नः सुतमा गतं वरुण मित्र दाशुषः।

अस्य सोमस्य पीतये॥ ५.०७१.०३

आ मित्रे वरुणे वयं गीर्भिर्जुहुमो अत्रिवत्।

नि बर्हिषि सदतं सोमपीतये॥ ५.०७२.०१

व्रतेन स्थो ध्रुवक्षेमा धर्मणा यातयज्जना।

नि बर्हिषि सदतं सोमपीतये॥ ५.०७२.०२

मित्रश्च नो वरुणश्च जुषेतां यज्ञमिष्टये।

नि बर्हिषि सदतां सोमपीतये॥ ५.०७२.०३

यदद्य स्थः परावति यदर्वावत्यश्विना।

यद्वा पुरू पुरुभुजा यदन्तरिक्ष आ गतम्॥ ५.०७३.०१

इह त्या पुरुभूतमा पुरू दंसांसि बिभ्रता।

वरस्या याम्यध्रिगू हुवे तुविष्टमा भुजे॥ ५.०७३.०२

ईर्मान्यद्वपुषे वपुश्चक्रं रथस्य येमथुः।

पर्यन्या नाहुषा युगा मह्ना रजांसि दीयथः॥ ५.०७३.०३

तदू षु वामेना कृतं विश्वा यद्वामनु ष्टवे।

नाना जातावरेपसा समस्मे बन्धुमेयथुः॥ ५.०७३.०४

आ यद्वां सूर्या रथं तिष्ठद्रघुष्यदं सदा।

परि वामरुषा वयो घृणा वरन्त आतपः॥ ५.०७३.०५

युवोरत्रिश्चिकेतति नरा सुम्नेन चेतसा।

घर्मं यद्वामरेपसं नासत्यास्ना भुरण्यति॥ ५.०७३.०६

उग्रो वां ककुहो ययिः शृण्वे यामेषु संतनिः।

यद्वां दंसोभिरश्विनात्रिर्नराववर्तति॥ ५.०७३.०७

मध्व ऊ षु मधूयुवा रुद्रा सिषक्ति पिप्युषी।

यत्समुद्राति पर्षथः पक्वाः पृक्षो भरन्त वाम्॥ ५.०७३.०८

सत्यमिद्वा उ अश्विना युवामाहुर्मयोभुवा।

ता यामन्यामहूतमा यामन्ना मृळयत्तमा॥ ५.०७३.०९

इमा ब्रह्माणि वर्धनाश्विभ्यां सन्तु शंतमा।

या तक्षाम रथाँ इवावोचाम बृहन्नमः॥ ५.०७३.१०

कूष्ठो देवावश्विनाद्या दिवो मनावसू।

तच्छ्रवथो वृषण्वसू अत्रिर्वामा विवासति॥ ५.०७४.०१

कुह त्या कुह नु श्रुता दिवि देवा नासत्या।

कस्मिन्ना यतथो जने को वां नदीनां सचा॥ ५.०७४.०२

कं याथः कं ह गच्छथः कमच्छा युञ्जाथे रथम्।

कस्य ब्रह्माणि रण्यथो वयं वामुश्मसीष्टये॥ ५.०७४.०३

पौरं चिद्ध्युदप्रुतं पौर पौराय जिन्वथः।

यदीं गृभीततातये सिंहमिव द्रुहस्पदे॥ ५.०७४.०४

प्र च्यवानाज्जुजुरुषो वव्रिमत्कं न मुञ्चथः।

युवा यदी कृथः पुनरा काममृण्वे वध्वः॥ ५.०७४.०५

अस्ति हि वामिह स्तोता स्मसि वां संदृशि श्रिये।

नू श्रुतं म आ गतमवोभिर्वाजिनीवसू॥ ५.०७४.०६

को वामद्य पुरूणामा वव्ने मर्त्यानाम्।

को विप्रो विप्रवाहसा को यज्ञैर्वाजिनीवसू॥ ५.०७४.०७

आ वां रथो रथानां येष्ठो यात्वश्विना।

पुरू चिदस्मयुस्तिर आङ्गूषो मर्त्येष्वा॥ ५.०७४.०८

शमू षु वां मधूयुवास्माकमस्तु चर्कृतिः।

अर्वाचीना विचेतसा विभिः श्येनेव दीयतम्॥ ५.०७४.०९

अश्विना यद्ध कर्हि चिच्छुश्रूयातमिमं हवम्।

वस्वीरू षु वां भुजः पृञ्चन्ति सु वां पृचः॥ ५.०७४.१०

प्रति प्रियतमं रथं वृषणं वसुवाहनम्।

स्तोता वामश्विनावृषिः स्तोमेन प्रति भूषति माध्वी मम श्रुतं हवम्॥ ५.०७५.०१

अत्यायातमश्विना तिरो विश्वा अहं सना।

दस्रा हिरण्यवर्तनी सुषुम्ना सिन्धुवाहसा माध्वी मम श्रुतं हवम्॥ ५.०७५.०२

आ नो रत्नानि बिभ्रतावश्विना गच्छतं युवम्।

रुद्रा हिरण्यवर्तनी जुषाणा वाजिनीवसू माध्वी मम श्रुतं हवम्॥ ५.०७५.०३

सुष्टुभो वां वृषण्वसू रथे वाणीच्याहिता।

उत वां ककुहो मृगः पृक्षः कृणोति वापुषो माध्वी मम श्रुतं हवम्॥ ५.०७५.०४

बोधिन्मनसा रथ्येषिरा हवनश्रुता।

विभिश्च्यवानमश्विना नि याथो अद्वयाविनं माध्वी मम श्रुतं हवम्॥ ५.०७५.०५

आ वां नरा मनोयुजोऽश्वासः प्रुषितप्सवः।

वयो वहन्तु पीतये सह सुम्नेभिरश्विना माध्वी मम श्रुतं हवम्॥ ५.०७५.०६

अश्विनावेह गच्छतं नासत्या मा वि वेनतम्।

तिरश्चिदर्यया परि वर्तिर्यातमदाभ्या माध्वी मम श्रुतं हवम्॥ ५.०७५.०७

अस्मिन्यज्ञे अदाभ्या जरितारं शुभस्पती।

अवस्युमश्विना युवं गृणन्तमुप भूषथो माध्वी मम श्रुतं हवम्॥ ५.०७५.०८

अभूदुषा रुशत्पशुराग्निरधाय्यृत्वियः।

अयोजि वां वृषण्वसू रथो दस्रावमर्त्यो माध्वी मम श्रुतं हवम्॥ ५.०७५.०९

आ भात्यग्निरुषसामनीकमुद्विप्राणां देवया वाचो अस्थुः।

अर्वाञ्चा नूनं रथ्येह यातं पीपिवांसमश्विना घर्ममच्छ॥ ५.०७६.०१

न संस्कृतं प्र मिमीतो गमिष्ठान्ति नूनमश्विनोपस्तुतेह।

दिवाभिपित्वेऽवसागमिष्ठा प्रत्यवर्तिं दाशुषे शम्भविष्ठा॥ ५.०७६.०२

उता यातं संगवे प्रातरह्नो मध्यंदिन उदिता सूर्यस्य।

दिवा नक्तमवसा शंतमेन नेदानीं पीतिरश्विना ततान॥ ५.०७६.०३

इदं हि वां प्रदिवि स्थानमोक इमे गृहा अश्विनेदं दुरोणम्।

आ नो दिवो बृहतः पर्वतादाद्भ्यो यातमिषमूर्जं वहन्ता॥ ५.०७६.०४

समश्विनोरवसा नूतनेन मयोभुवा सुप्रणीती गमेम।

आ नो रयिं वहतमोत वीराना विश्वान्यमृता सौभगानि॥ ५.०७६.०५

प्रातर्यावाणा प्रथमा यजध्वं पुरा गृध्रादररुषः पिबातः।

प्रातर्हि यज्ञमश्विना दधाते प्र शंसन्ति कवयः पूर्वभाजः॥ ५.०७७.०१

प्रातर्यजध्वमश्विना हिनोत न सायमस्ति देवया अजुष्टम्।

उतान्यो अस्मद्यजते वि चावः पूर्वःपूर्वो यजमानो वनीयान्॥ ५.०७७.०२

हिरण्यत्वङ्मधुवर्णो घृतस्नुः पृक्षो वहन्ना रथो वर्तते वाम्।

मनोजवा अश्विना वातरंहा येनातियाथो दुरितानि विश्वा॥ ५.०७७.०३

यो भूयिष्ठं नासत्याभ्यां विवेष चनिष्ठं पित्वो ररते विभागे।

स तोकमस्य पीपरच्छमीभिरनूर्ध्वभासः सदमित्तुतुर्यात्॥ ५.०७७.०४

समश्विनोरवसा नूतनेन मयोभुवा सुप्रणीती गमेम।

आ नो रयिं वहतमोत वीराना विश्वान्यमृता सौभगानि॥ ५.०७७.०५

अश्विनावेह गच्छतं नासत्या मा वि वेनतम्।

हंसाविव पततमा सुताँ उप॥ ५.०७८.०१

अश्विना हरिणाविव गौराविवानु यवसम्।

हंसाविव पततमा सुताँ उप॥ ५.०७८.०२

अश्विना वाजिनीवसू जुषेथां यज्ञमिष्टये।

हंसाविव पततमा सुताँ उप॥ ५.०७८.०३

अत्रिर्यद्वामवरोहन्नृबीसमजोहवीन्नाधमानेव योषा।

श्येनस्य चिज्जवसा नूतनेनागच्छतमश्विना शंतमेन॥ ५.०७८.०४

वि जिहीष्व वनस्पते योनिः सूष्यन्त्या इव।

श्रुतं मे अश्विना हवं सप्तवध्रिं च मुञ्चतम्॥ ५.०७८.०५

भीताय नाधमानाय ऋषये सप्तवध्रये।

मायाभिरश्विना युवं वृक्षं सं च वि चाचथः॥ ५.०७८.०६

यथा वातः पुष्करिणीं समिङ्गयति सर्वतः।

एवा ते गर्भ एजतु निरैतु दशमास्यः॥ ५.०७८.०७

यथा वातो यथा वनं यथा समुद्र एजति।

एवा त्वं दशमास्य सहावेहि जरायुणा॥ ५.०७८.०८

दश मासाञ्छशयानः कुमारो अधि मातरि।

निरैतु जीवो अक्षतो जीवो जीवन्त्या अधि॥ ५.०७८.०९

महे नो अद्य बोधयोषो राये दिवित्मती।

यथा चिन्नो अबोधयः सत्यश्रवसि वाय्ये सुजाते अश्वसूनृते॥ ५.०७९.०१

या सुनीथे शौचद्रथे व्यौच्छो दुहितर्दिवः।

सा व्युच्छ सहीयसि सत्यश्रवसि वाय्ये सुजाते अश्वसूनृते॥ ५.०७९.०२

सा नो अद्याभरद्वसुर्व्युच्छा दुहितर्दिवः।

यो व्यौच्छः सहीयसि सत्यश्रवसि वाय्ये सुजाते अश्वसूनृते॥ ५.०७९.०३

अभि ये त्वा विभावरि स्तोमैर्गृणन्ति वह्नयः।

मघैर्मघोनि सुश्रियो दामन्वन्तः सुरातयः सुजाते अश्वसूनृते॥ ५.०७९.०४

यच्चिद्धि ते गणा इमे छदयन्ति मघत्तये।

परि चिद्वष्टयो दधुर्ददतो राधो अह्रयं सुजाते अश्वसूनृते॥ ५.०७९.०५

ऐषु धा वीरवद्यश उषो मघोनि सूरिषु।

ये नो राधांस्यह्रया मघवानो अरासत सुजाते अश्वसूनृते॥ ५.०७९.०६

तेभ्यो द्युम्नं बृहद्यश उषो मघोन्या वह।

ये नो राधांस्यश्व्या गव्या भजन्त सूरयः सुजाते अश्वसूनृते॥ ५.०७९.०७

उत नो गोमतीरिष आ वहा दुहितर्दिवः।

साकं सूर्यस्य रश्मिभिः शुक्रैः शोचद्भिरर्चिभिः सुजाते अश्वसूनृते॥ ५.०७९.०८

व्युच्छा दुहितर्दिवो मा चिरं तनुथा अपः।

नेत्त्वा स्तेनं यथा रिपुं तपाति सूरो अर्चिषा सुजाते अश्वसूनृते॥ ५.०७९.०९

एतावद्वेदुषस्त्वं भूयो वा दातुमर्हसि।

या स्तोतृभ्यो विभावर्युच्छन्ती न प्रमीयसे सुजाते अश्वसूनृते॥ ५.०७९.१०

द्युतद्यामानं बृहतीमृतेन ऋतावरीमरुणप्सुं विभातीम्।

देवीमुषसं स्वरावहन्तीं प्रति विप्रासो मतिभिर्जरन्ते॥ ५.०८०.०१

एषा जनं दर्शता बोधयन्ती सुगान्पथः कृण्वती यात्यग्रे।

बृहद्रथा बृहती विश्वमिन्वोषा ज्योतिर्यच्छत्यग्रे अह्नाम्॥ ५.०८०.०२

एषा गोभिररुणेभिर्युजानास्रेधन्ती रयिमप्रायु चक्रे।

पथो रदन्ती सुविताय देवी पुरुष्टुता विश्ववारा वि भाति॥ ५.०८०.०३

एषा व्येनी भवति द्विबर्हा आविष्कृण्वाना तन्वं पुरस्तात्।

ऋतस्य पन्थामन्वेति साधु प्रजानतीव न दिशो मिनाति॥ ५.०८०.०४

एषा शुभ्रा न तन्वो विदानोर्ध्वेव स्नाती दृशये नो अस्थात्।

अप द्वेषो बाधमाना तमांस्युषा दिवो दुहिता ज्योतिषागात्॥ ५.०८०.०५

एषा प्रतीची दुहिता दिवो नॄन्योषेव भद्रा नि रिणीते अप्सः।

व्यूर्ण्वती दाशुषे वार्याणि पुनर्ज्योतिर्युवतिः पूर्वथाकः॥ ५.०८०.०६

युञ्जते मन उत युञ्जते धियो विप्रा विप्रस्य बृहतो विपश्चितः।

वि होत्रा दधे वयुनाविदेक इन्मही देवस्य सवितुः परिष्टुतिः॥ ५.०८१.०१

विश्वा रूपाणि प्रति मुञ्चते कविः प्रासावीद्भद्रं द्विपदे चतुष्पदे।

वि नाकमख्यत्सविता वरेण्योऽनु प्रयाणमुषसो वि राजति॥ ५.०८१.०२

यस्य प्रयाणमन्वन्य इद्ययुर्देवा देवस्य महिमानमोजसा।

यः पार्थिवानि विममे स एतशो रजांसि देवः सविता महित्वना॥ ५.०८१.०३

उत यासि सवितस्त्रीणि रोचनोत सूर्यस्य रश्मिभिः समुच्यसि।

उत रात्रीमुभयतः परीयस उत मित्रो भवसि देव धर्मभिः॥ ५.०८१.०४

उतेशिषे प्रसवस्य त्वमेक इदुत पूषा भवसि देव यामभिः।

उतेदं विश्वं भुवनं वि राजसि श्यावाश्वस्ते सवितः स्तोममानशे॥ ५.०८१.०५

तत्सवितुर्वृणीमहे वयं देवस्य भोजनम्।

श्रेष्ठं सर्वधातमं तुरं भगस्य धीमहि॥ ५.०८२.०१

अस्य हि स्वयशस्तरं सवितुः कच्चन प्रियम्।

न मिनन्ति स्वराज्यम्॥ ५.०८२.०२

स हि रत्नानि दाशुषे सुवाति सविता भगः।

तं भागं चित्रमीमहे॥ ५.०८२.०३

अद्या नो देव सवितः प्रजावत्सावीः सौभगम्।

परा दुष्ष्वप्न्यं सुव॥ ५.०८२.०४

विश्वानि देव सवितर्दुरितानि परा सुव।

यद्भद्रं तन्न आ सुव॥ ५.०८२.०५

अनागसो अदितये देवस्य सवितुः सवे।

विश्वा वामानि धीमहि॥ ५.०८२.०६

आ विश्वदेवं सत्पतिं सूक्तैरद्या वृणीमहे।

सत्यसवं सवितारम्॥ ५.०८२.०७

य इमे उभे अहनी पुर एत्यप्रयुच्छन्।

स्वाधीर्देवः सविता॥ ५.०८२.०८

य इमा विश्वा जातान्याश्रावयति श्लोकेन।

प्र च सुवाति सविता॥ ५.०८२.०९

अच्छा वद तवसं गीर्भिराभिः स्तुहि पर्जन्यं नमसा विवास।

कनिक्रदद्वृषभो जीरदानू रेतो दधात्योषधीषु गर्भम्॥ ५.०८३.०१

वि वृक्षान्हन्त्युत हन्ति रक्षसो विश्वं बिभाय भुवनं महावधात्।

उतानागा ईषते वृष्ण्यावतो यत्पर्जन्यः स्तनयन्हन्ति दुष्कृतः॥ ५.०८३.०२

रथीव कशयाश्वाँ अभिक्षिपन्नाविर्दूतान्कृणुते वर्ष्याँ अह।

दूरात्सिंहस्य स्तनथा उदीरते यत्पर्जन्यः कृणुते वर्ष्यं नभः॥ ५.०८३.०३

प्र वाता वान्ति पतयन्ति विद्युत उदोषधीर्जिहते पिन्वते स्वः।

इरा विश्वस्मै भुवनाय जायते यत्पर्जन्यः पृथिवीं रेतसावति॥ ५.०८३.०४

यस्य व्रते पृथिवी नन्नमीति यस्य व्रते शफवज्जर्भुरीति।

यस्य व्रत ओषधीर्विश्वरूपाः स नः पर्जन्य महि शर्म यच्छ॥ ५.०८३.०५

दिवो नो वृष्टिं मरुतो ररीध्वं प्र पिन्वत वृष्णो अश्वस्य धाराः।

अर्वाङेतेन स्तनयित्नुनेह्यपो निषिञ्चन्नसुरः पिता नः॥ ५.०८३.०६

अभि क्रन्द स्तनय गर्भमा धा उदन्वता परि दीया रथेन।

दृतिं सु कर्ष विषितं न्यञ्चं समा भवन्तूद्वतो निपादाः॥ ५.०८३.०७

महान्तं कोशमुदचा नि षिञ्च स्यन्दन्तां कुल्या विषिताः पुरस्तात्।

घृतेन द्यावापृथिवी व्युन्धि सुप्रपाणं भवत्वघ्न्याभ्यः॥ ५.०८३.०८

यत्पर्जन्य कनिक्रदत्स्तनयन्हंसि दुष्कृतः।

प्रतीदं विश्वं मोदते यत्किं च पृथिव्यामधि॥ ५.०८३.०९

अवर्षीर्वर्षमुदु षू गृभायाकर्धन्वान्यत्येतवा उ।

अजीजन ओषधीर्भोजनाय कमुत प्रजाभ्योऽविदो मनीषाम्॥ ५.०८३.१०

बळित्था पर्वतानां खिद्रं बिभर्षि पृथिवि।

प्र या भूमिं प्रवत्वति मह्ना जिनोषि महिनि॥ ५.०८४.०१

स्तोमासस्त्वा विचारिणि प्रति ष्टोभन्त्यक्तुभिः।

प्र या वाजं न हेषन्तं पेरुमस्यस्यर्जुनि॥ ५.०८४.०२

दृळ्हा चिद्या वनस्पतीन्क्ष्मया दर्धर्ष्योजसा।

यत्ते अभ्रस्य विद्युतो दिवो वर्षन्ति वृष्टयः॥ ५.०८४.०३

प्र सम्राजे बृहदर्चा गभीरं ब्रह्म प्रियं वरुणाय श्रुताय।

वि यो जघान शमितेव चर्मोपस्तिरे पृथिवीं सूर्याय॥ ५.०८५.०१

वनेषु व्यन्तरिक्षं ततान वाजमर्वत्सु पय उस्रियासु।

हृत्सु क्रतुं वरुणो अप्स्वग्निं दिवि सूर्यमदधात्सोममद्रौ॥ ५.०८५.०२

नीचीनबारं वरुणः कवन्धं प्र ससर्ज रोदसी अन्तरिक्षम्।

तेन विश्वस्य भुवनस्य राजा यवं न वृष्टिर्व्युनत्ति भूम॥ ५.०८५.०३

उनत्ति भूमिं पृथिवीमुत द्यां यदा दुग्धं वरुणो वष्ट्यादित्।

समभ्रेण वसत पर्वतासस्तविषीयन्तः श्रथयन्त वीराः॥ ५.०८५.०४

इमामू ष्वासुरस्य श्रुतस्य महीं मायां वरुणस्य प्र वोचम्।

मानेनेव तस्थिवाँ अन्तरिक्षे वि यो ममे पृथिवीं सूर्येण॥ ५.०८५.०५

इमामू नु कवितमस्य मायां महीं देवस्य नकिरा दधर्ष।

एकं यदुद्ना न पृणन्त्येनीरासिञ्चन्तीरवनयः समुद्रम्॥ ५.०८५.०६

अर्यम्यं वरुण मित्र्यं वा सखायं वा सदमिद्भ्रातरं वा।

वेशं वा नित्यं वरुणारणं वा यत्सीमागश्चकृमा शिश्रथस्तत्॥ ५.०८५.०७

कितवासो यद्रिरिपुर्न दीवि यद्वा घा सत्यमुत यन्न विद्म।

सर्वा ता वि ष्य शिथिरेव देवाधा ते स्याम वरुण प्रियासः॥ ५.०८५.०८

इन्द्राग्नी यमवथ उभा वाजेषु मर्त्यम्।

दृळ्हा चित्स प्र भेदति द्युम्ना वाणीरिव त्रितः॥ ५.०८६.०१

या पृतनासु दुष्टरा या वाजेषु श्रवाय्या।

या पञ्च चर्षणीरभीन्द्राग्नी ता हवामहे॥ ५.०८६.०२

तयोरिदमवच्छवस्तिग्मा दिद्युन्मघोनोः।

प्रति द्रुणा गभस्त्योर्गवां वृत्रघ्न एषते॥ ५.०८६.०३

ता वामेषे रथानामिन्द्राग्नी हवामहे।

पती तुरस्य राधसो विद्वांसा गिर्वणस्तमा॥ ५.०८६.०४

ता वृधन्तावनु द्यून्मर्ताय देवावदभा।

अर्हन्ता चित्पुरो दधेंऽशेव देवावर्वते॥ ५.०८६.०५

एवेन्द्राग्निभ्यामहावि हव्यं शूष्यं घृतं न पूतमद्रिभिः।

ता सूरिषु श्रवो बृहद्रयिं गृणत्सु दिधृतमिषं गृणत्सु दिधृतम्॥ ५.०८६.०६

प्र वो महे मतयो यन्तु विष्णवे मरुत्वते गिरिजा एवयामरुत्।

प्र शर्धाय प्रयज्यवे सुखादये तवसे भन्ददिष्टये धुनिव्रताय शवसे॥ ५.०८७.०१

प्र ये जाता महिना ये च नु स्वयं प्र विद्मना ब्रुवत एवयामरुत्।

क्रत्वा तद्वो मरुतो नाधृषे शवो दाना मह्ना तदेषामधृष्टासो नाद्रयः॥ ५.०८७.०२

प्र ये दिवो बृहतः शृण्विरे गिरा सुशुक्वानः सुभ्व एवयामरुत्।

न येषामिरी सधस्थ ईष्ट आँ अग्नयो न स्वविद्युतः प्र स्यन्द्रासो धुनीनाम्॥ ५.०८७.०३

स चक्रमे महतो निरुरुक्रमः समानस्मात्सदस एवयामरुत्।

यदायुक्त त्मना स्वादधि ष्णुभिर्विष्पर्धसो विमहसो जिगाति शेवृधो नृभिः॥ ५.०८७.०४

स्वनो न वोऽमवान्रेजयद्वृषा त्वेषो ययिस्तविष एवयामरुत्।

येना सहन्त ऋञ्जत स्वरोचिषः स्थारश्मानो हिरण्ययाः स्वायुधास इष्मिणः॥ ५.०८७.०५

अपारो वो महिमा वृद्धशवसस्त्वेषं शवोऽवत्वेवयामरुत्।

स्थातारो हि प्रसितौ संदृशि स्थन ते न उरुष्यता निदः शुशुक्वांसो नाग्नयः॥ ५.०८७.०६

ते रुद्रासः सुमखा अग्नयो यथा तुविद्युम्ना अवन्त्वेवयामरुत्।

दीर्घं पृथु पप्रथे सद्म पार्थिवं येषामज्मेष्वा महः शर्धांस्यद्भुतैनसाम्॥ ५.०८७.०७

अद्वेषो नो मरुतो गातुमेतन श्रोता हवं जरितुरेवयामरुत्।

विष्णोर्महः समन्यवो युयोतन स्मद्रथ्यो न दंसनाप द्वेषांसि सनुतः॥ ५.०८७.०८

गन्ता नो यज्ञं यज्ञियाः सुशमि श्रोता हवमरक्ष एवयामरुत्।

ज्येष्ठासो न पर्वतासो व्योमनि यूयं तस्य प्रचेतसः स्यात दुर्धर्तवो निदः॥ ५.०८७.०९